Kunjungan Hormat IKRAM Ke Kementerian Perpaduan Negara

PUTRAJAYA – Pertubuhan IKRAM Malaysia (IKRAM) telah melakukan kunjungan hormat ke Kementerian Perpaduan Negara di sini pada Selasa lalu.

Tujuan kunjungan adalah berhubung dengan program Sambutan Bulan Kebangsaan (SBK 2022) yang dianjurkan oleh IKRAM dengan kerjasama kementerian tersebut. Ketibaan delegasi IKRAM telah disambut oleh Pegawai Kementerian, En. Abdul Halim.

Dalam kunjungan itu, Presiden IKRAM, Haji Badlishah Sham Baharin telah menandatangani dokumen berkaitan kerjasama tersebut dan geran yang diberikan oleh kementerian bagi menampung program.

Dalam kesempatan itu, IKRAM turut membuat kunjungan hormat kepada Ketua Setiausaha Kementerian, Dato’ Indera Noridah binti Abdul Rahim. Badlishah turut memberikan penerangan mengenai IKRAM dan program yang sedang dijalankan ini.

“Saya amat mengalu-alukan penglibatan NGO dalam menyemarakkan semangat patriotik dan bersama-sama menjayakan usaha-usaha bagi memupuk perpaduan yang kukuh serta benar sesama rakyat Malaysia daripada segala latar belakang yang pelbagai,” ujar Dato’ Indera Noridah.

Dalam pada itu, Presiden turut mengetengahkan mengenai 12 Ciri Negara Rahmah yang di aspirasikan oleh IKRAM dalam ciri ‘Hubungan Etnik dan Penganut Agama yang Harmoni.’

Beliau menjelaskan bahawa Perpaduan Nasional merupakan salah satu daripada lima Agenda Nasional yang sedang diadvokasikan oleh IKRAM.

“Kami sangat berbesar hati dengan sambutan baik yang diberikan oleh Kementerian Perpaduan Negara,” kata Pengarah SBK 2022, Dr Sabariah Baharun.

Menurutnya, ini adalah satu titik permulaan yang baik untuk jalinkan hubungan usahasama yang lebih besar di masa akan datang.

“Moga segala yang dirancang ini dapat direalisasikan dengan cemerlang, insya-Allah.”

Kunjungan tersebut turut disertai oleh Naib Presiden IKRAM, Prof Dr Hanim Salleh, Setiausaha Agung, Haji Shahrul Aman Mohd Saari, Dr Sabariah, Haji Ainullotfi Abdul Latif dan Ustaz Abd Haris Bain.

Sambutan Bulan Kebangsaan dianjurkan IKRAM dengan kerjasama Kementerian Perpaduan Negara dan lebih 30 buah Pertubuhan Bukan Kerajaan (NGO), bermula 1 Ogos hingga 16 September 2022.

Pelbagai aktiviti SBK 2022 yang telah dirancang. Ketahuinya di pautan: https://ikram.org.my/aktiviti-sepanjang-sambutan-bulan-kebangsaan-2022/


Mahligai Rahmah fokus kelestarian perkahwinan

Menurut Pengerusi Tarbiah dan Modal Insan IKRAM, Hj Ahmad Raji Yaakub, program bertujuan untuk peserta memahami perubahan diri dari sudut fizikal, mental dan emosi diri serta bagaimana mengurus kesihatan pada usia matang.

“Selain itu, peserta dapat memahami bagaimana mengurus keperluan dan hubungan serta komunikasi suami isteri pada usia matang dan bagaimana mengurus masa pada usia matang dalam aspek dakwah, amalan dan niat,” jelasnya.

Tambahnya, program ini menyasarkan peserta dalam kalangan ahli IKRAM yang usia perkahwinannya 21 tahun ke atas dan juga ahli-ahli IKRAM yang berminat.

Program ini dianjurkan oleh Jawatankuasa Pemantapan Kesejahteraan Ahli (PeKA) Kawasan Bandar Baru Bangi, Kajang, Putra Mahkota dan Sepang dengan kerjasama Akademi IKRAM.

“Lebih menarik, program ini bakal menampilkan dua orang penceramah jemputan yang berpengalaman iaitu Prof Datuk Dr Mohamed Hatta Shaharom, Pengerusi Lembaga Pengelola Dewan Bahasa Pustaka dan Puan Hajah Kamaliah Noordin, Timbalan Pengerusi IKRAM MUSLEH,” ujarnya.

Program bakal berlangsung di Bilik Seminar, Masjid Al-Umm, Seksyen 1, Bandar Baru Bangi bermula 8.00 pagi hingga 5.00 petang.

Dengan yuran serendah RM50 untuk setiap pasangan dan RM30 untuk individu, mereka yang berminat boleh mendaftar di pautan http://bit.ly/mahligairahmah19 dengan tarikh tutup pendaftaran pada 18 April 2019.

Sebarang pertanyaan, sila hubungi Puan Idayu http://www.wasap.my/60192273155/.

Ahmad Raji melahirkan keyakinan program ini akan mendapat sambutan yang menggalakkan dan memberi manfaat dalam meningkatkan keharmonian dan kesejahteraan keluarga ahli-ahli IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cara Mencapai Kebahagiaan Menurut Biopsikososial-Spiritual

Psikologi sekular banyak fokus kepada faktor-faktor biologikal (genetik, otak, hormon dll), psikologikal (personaliti, kognisi, emosi dll) dan sosial (pembelajaran, persekitaran, budaya dll). Ini tidaklah bertentangan dengan Islam.

Faktor-faktor biologikal boleh mempengaruhi tingkah laku seseorang seperti yang disebut dalam al-Quran bahawa manusia itu diciptakan secara berpasangan (biologi yang berbeza) (Al-Quran, 51: 49, 13: 3, 36: 36, 43: 12).

Malah al-Quran menyebut secara spesifik bahawa pasangan itu merujuk kepada lelaki dan wanita (yang sudah tentu mempunyai kromosom yang berbeza) (Al-Quran, 53: 45-46, 75: 39, 76: 2) dan kedua-dua kromosom ini diperlukan untuk melahirkan keturunan.

Kepentingan faktor biologikal disebut secara lebih spesifik apabila al-Quran melarang orang Islam daripada berkahwin dengan keluarga rapat (Al-Quran, 4: 23), menunjukkan faktor genetik mungkin boleh mempengaruhi ciri fizikal dan psikologikal anak-pinak.

Dalam masa yang sama, Islam juga menekankan pentingnya faktor psikologi dan juga sosial dalam mendidik dan mempengaruhi tingkah laku manusia seperti hadis Nabi Muhammad SAW:

“Setiap anak dilahirkan secara fitrah. Ibu bapalah yang menjadikannya Yahudi, Nasrani atau Majusi.” (HR Bukhari, Kitab 23, No. 441)

Nabi Muhammad SAW juga menekankan tentang pentingnya memilih persahabatan dan persekitaran yang boleh mempengaruhi tingkah laku kita.

“Perumpamaan orang yang bersahabat dengan orang soleh dan orang yang bersahabat dengan orang buruk perangai seperti penjual minyak wangi dan tukang kimpal besi. Pasti engkau akan dapat bauan wangi daripada penjual minyak wangi, sama ada membeli ataupun tidak. Sedangkan daripada tukang besi kaum akan merasa bahang atas pakaianmu ataupun kamu akan mendapati bau yang kurang enak.” (HR Bukhari, Kitab 34, No. 314)

Masalah dengan psikologi sekular ialah mereka mengelak daripada berbicara faktor spiritual seperti roh (spirit) dan jiwa (soul). Ini kerana menurut mereka, roh/jiwa tidak boleh diukur.

Padahal, ada banyak pembolehubah-pembolehubah dalam kajian psikologi sekular yang sebenarnya sukar diukur secara tepat 100 peratus seperti memori, pembuatan keputusan, penyelesaian, masalah, motivasi, emosi, personaliti, dan sikap, sesuai dengan kejadian kompleks manusia yang diciptakan daripada tanah (unsur biologi) dan juga roh (unsur rohani) seperti yang disebutkan dalam al-Quran (Al-Quran, 23: 12-16).

Nabi Muhammad SAW juga telah memperincikan lagi proses kejadian manusia hasil gabungan biologi dan rohani (HR Bukhari, Kitab 93, No. 546). Apabila roh memasuki badan berunsur biologi, ia mewujudkan jiwa yang terus-menerus berinteraksi dengan faktor biologi, psikologi dan sosial.

Kita tidak berniat untuk mengukur faktor roh/jiwa secara menyeluruh kerana menurut Allah SWT dalam al-Quran, ia memang ia mustahil untuk dicapai.

“Dan mereka bertanya kepadamu (Muhammad) tentang roh. Katakanlah, “Roh itu termasuk urusan Tuhanku, sedangkan kamu diberi pengetahuan hanya sedikit.” (Al-Quran, 17:85).

Ilmu yang terhad itu tidak menghalang ulama Islam untuk memberi cadangan untuk mengukur manifestasi roh/jiwa dalam bentuk tingkah laku seperti deklarasi syahadah, buah-buah iman dan akhlak yang lahir daripada hasil roh/jiwa yang mulia.

Tapi apabila bidang psikologi (dan sains sosial yang lain) telah menjadi saintifik pada kurun ke-19 (hakikatnya pada zaman keemasan ilmu-ilmu Islam, ilmu psikologi sangat saintifik tapi telah disekularkan pada waktu penjajahan), kita perlu meyakinkan psikologi sekular untuk menerima faktor roh/jiwa dalam psikologi moden, tapi dalam yang sama menggunakan kajian-kajian saintifik (di samping kaedah-kaedah Islam) untuk meneroka faktor-faktor kebahagiaan hidup, ‘good life’, atau ‘hayatan tayyibah’.

Di bawah ialah beberapa model cara mencapai kebahagiaan hidup, dari yang paling mudah kepada yang paling kompleks sebagai cadangan dan panduan kepada pengkaji-pengkaji dan pengamal-pengamal psikologi Islamik-saintifik, mahupun kepada ulama amilin dan pendakwah-pendakwah yang rahmah.

3. Roh/Jiwa mempengaruhi kebahagiaan hidup, dan dalam masa yang sama kebahagiaan hidup juga mempengaruhi roh/jiwa.

4. Roh/Jiwa mempengaruhi tingkah laku, dan kemudiannya tingkah laku mempengaruhi kebahagiaan hidup.

5. Tingkah Laku mempengaruhi roh/jiwa, dan kemudiannya roh/jiwa mempengaruhi kebahagiaan hidup.

6. Roh/Jiwa mempengaruhi tingkah laku, dan tingkah laku mempengaruhi kebahagiaan hidup, dan dalam masa yang sama kebahagiaan hidup mempengaruhi tingkah laku, dan tingkah laku mempengaruhi roh/jiwa.

Roh/Jiwa <–> Tingkah Laku <–> Kebahagiaan Hidup

7. Gabungan faktor-faktor biopsikososial mempengaruhi roh/jiwa, dan kemudiannya roh/jiwa mempengaruhi kebahagiaan hidup.

Biologi, Psikologi dan Sosial –> Roh/Jiwa –> Kebahagiaan Hidup

8. Gabungan faktor-faktor biopsikososial mempengaruhi roh/jiwa, dan kemudiannya roh/jiwa mempengaruhi tingkah laku, dan kemudiannya tingkah laku mempengaruhi kebahagiaan hidup.

Biologi, Psikologi dan Sosial –> Roh/Jiwa –> Tingkah Laku –> Kebahagiaan Hidup

9. Gabungan faktor-faktor biopsikososial mempengaruhi tingkah laku (dan hubungan ini dipengaruhi/dimoderasi oleh roh/jiwa), dan kemudiannya tingkah laku mempengaruhi kebahagiaan hidup.

Biologi, Psikologi dan Sosial –> Tingkah Laku –> Kebahagiaan Hidup

10. Gabungan faktor-faktor biopsikososial mempengaruhi tingkah laku (dan hubungan ini dipengaruhi/dimoderasi oleh roh/jiwa), dan kemudiannya tingkah laku mempengaruhi roh/jiwa, dan kemudiannya jiwa mempengaruhi kebahagiaan hidup.

Biologi, Psikologi dan Sosial –> Tingkah Laku –> Roh/Jiwa –> Kebahagiaan Hidup

Apabila digabungkan semua set-set model di atas, maka lahirlah gambar rajah seperti yang di bawah menunjukkan betapa kompleksnya manusia yang mempunyai faktor-faktor biopsikososial, di samping faktor roh/jiwa dalam usaha mencapai kebahagiaan hidup dan dalam masa yang sama berlaku proses penyucian roh/jiwa yang berterusan.

Dalam erti kata lain, kebahagiaan itu boleh sahaja merujuk kepada hasil akhir masa depan (termasuk di akhirat) dan boleh juga merujuk kepada proses menjalani hidup bahagia masa kini.

“Sesiapa yang beramal soleh daripada lelaki atau perempuan sedang ia beriman, maka sesungguhnya Kami akan menghidupkannya dengan kehidupan yang baik; dan sesungguhnya kami akan membalas mereka, dengan memberikan pahala yang lebih daripada apa yang mereka telah kerjakan.” (Al-Quran, 16:97)

Walaupun Islam tidak menolak faktor-faktor biologi, psikologi dan sosial dalam mempengaruhi tingkah laku, faktor roh/jiwa tetap penting yang boleh meningkatkan atau melemahkan pengaruh biologi, psikologi dan sosial terhadap tingkah laku.

Ada dua contoh yang boleh digunakan untuk memahami pengaruh roh/jiwa terhadap hubungan antara faktor biologi dengan tingkah laku.

Pertama, Nabi Nuh a.s. mempunyai anak yang tidak mengikut jejak langkah bapanya dalam keimanan dan akhirnya tenggelam dalam banjir besar (Al-Quran, 11: 42-43); dan kedua, seorang bapa yang menyembah berhala tapi tidak mempengaruhi tingkah laku anaknya Nabi Ibrahim a.s. yang beriman kepada Allah SWT.

Ada dua juga contoh yang boleh digunakan untuk memahami pengaruh roh/jiwa terhadap hubungan antara faktor psikologi dan sosial dengan tingkah laku.

Pertama, isteri Nabi Nuh a.s. dan isteri Nabi Lut a.s. tidak beriman walaupun mempunyai seorang Nabi sebagai suami, dan kedua Asiah memilih untuk beriman walaupun mempunyai suami yang kafir dan jahat (Al-Quran, 66: 10-11).

Ini menunjukkan kepentingan roh/jiwa dalam mempengaruhi pelbagai dinamika faktor biologi, psikologi dan sosial terhadap tingkah laku.

Apabila seorang ahli psikologi Islamik-saintifik ingin mereka bentuk intervensi untuk menyelesaikan masalah psikologi manusia, ataupun murabbi usrah ingin melaksanakan proses penyucian jiwa, pembentukan akhlak, atau pendakwah ingin menjinakkan hati orang yang didakwahkan, ia perlu kepada tiga elemen:

1. Masa lepas: Mendapatkan sejarah pengalaman kerohanian/kejiwaan dan faktor-faktor biopsikososial individu tersebut pada masa lepas.

2. Masa kini: Mengenal pasti tingkahlaku positif masakini untuk diperkasakan dan tingkah laku negatif masa kini untuk dikurangkan/dikawal.

3. Menggabungkan kedua-dua maklumat di atas untuk mereka bentuk intervensi dan terapi yang berasaskan kerohanian/kejiwaan, tapi turut mengawal faktor-faktor biopsikososial untuk mewujudkan roh/jiwa yang lebih damai dan bahagia pada masa depan.

Moga model ini mampu membantu masyarakat yang lebih cenderung mencari-cari kebahagian dalam bentuk hedonik yang bersifat materialistik hingga mengabaikan kebahagiaan eudaimonik yang lebih memberi makna kepada kehidupan yang hakiki.

Ke arah psikologi yang profesional, saintifik dan Islamik.

Dr Alizi Alias
Pengerusi
Psikospiritual IKRAM (P.S.I)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lagu Selamanya Malaysia olahan kreatif, bangkit semangat cinta negara

SERI KEMBANGAN – Lagu patriotik Selamanya Malaysia yang dilancarkan hari ini dilihat dapat membangkitkan semangat kecintaan pendengar terhadap negara Malaysia melalui lirik yang mudah difahami dan dihayati.

Timbalan Dekan (Hal Ehwal Pelajar) Fakulti Muzik, Universiti Teknologi MARA (UiTM), Dr Ahmad Rithaudin Md Noor berkata demikian semasa memberikan komentar mengenai video muzik lagu tersebut.

“Melodi lagu ini juga senang diingati dan mempunyai struktur yang mudah dihafal dan dinyanyikan oleh pelbagai kumpulan umur dan etnik,” kata beliau.

Tambahnya, gaya lagu ini adalah kontemporari dan sangat bersesuaian dengan kehendak dan selera muzik masyarakat Malaysia kini.

Bagi beliau, visual yang relevan dalam video ini juga telah menguatkan lagi makna lagu ini dengan mengambil kira elemen multiculturalism (faham pelbagai budaya) di Malaysia.

“Lagu ini juga amat relevan dengan keadaan negara sekarang ini dengan memasukkan visual peristiwa-peristiwa terkini seperti pandemik dan Sukan Olimpik, di antaranya,” ujarnya.

Menurut Dr Rithaudin, apabila kali pertama mendengarnya, beliau terus dapat memahami kehendak dan makna lagu ini.

Namun begitu, beliau berpandangan, mungkin ada satu skala yang kurang kerana ada elemen rap yang tidak memungkinkan lagu ini dinyanyikan beramai-ramai.

“Secara keseluruhannya, lagu ‘Selamanya Malaysia’ telah dapat mencerminkan sentimen kecintaan pendengar terhadap tanah air melalui gabungan kreatif muzikal, bahasa, visual dan olahan kreatif yang bersesuaian dengan selera dan kehendak masyarakat Malaysia kontemporari,” jelas beliau.

Lagu Selamanya Malaysia merupakan sebahagian daripada aktiviti Sambutan Bulan Kebangsaan 2021 yang berlangsung pada 15 Ogos hingga 16 September ini yang dianjurkan Pertubuhan IKRAM Malaysia (IKRAM) dengan kerjasama Sinar Harian.

Video muzik lagu ini boleh disaksikan di saluran TV IKRAM melalui pautan https://www.youtube.com/watch?v=Zs4DiU7GQdM.

Sila klik ‘like’, komen dan kongsikan video muzik lagu patriotik IKRAM ini kepada seluruh rakyat Malaysia.


Pengerusi Hidayah Centre: Raikan saudara baru di bulan yang mulia

Di antara objektif mengadakan MIPHC ini adalah:

Akhirnya  sumbangan anda akan membantu usaha memberi sokongan untuk memperkasakan  akidah saudara baru dan melakukan dakwah kepada yang belum Islam. Semenjak  ditubuhkan pada tahun 2005, sekarang sudah ada 18 pusat Hidayah Centre  di seluruh Negara.  Majlis seperti ini juga diadakan di Pulau Pinang,  Kedah, Seremban, Kuantan, Kota Kinabalu, Papar, dan Kundasang.

Saya ingin  mengambil kesempatan ini merakamkan penghargaan dan ucapan terima kasih  tidak terhingga kepada kesemua penyumbang budiman yang telah menyumbang  menjayakan majlis ini. Moga sumbangan anda termasuk di dalam infak  fisabilillah seperti firman Allah:

“Perumpamaan  (infaq yang dikeluarkan oleh) orang-orang yang menginfaqkan hartanya di  jalan Allah adalah seperti sebutir benih yang menumbuhkan tujuh butir,  yang padan tiap-tiap butir tersebut ada seratus benih (yang lain). Allah  melipat gandakan (ganjaran) bagi siapa yang Dia kehendaki. Dan Allah  Maha Luas (kurniaanNya) lagi Maha Mengetahui” (al-Baqarah, 2:216)

Saya mendoakan agar Allah Subhanahu Wa Taala meluaskan rezeki anda semua dan memberkati kehidupan anda dan keluarga. Allahumma amin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perancis dan Islamofobia: Sebarkan rahmah ke seluruh alam

Sebagai seorang Muslim, Allah mengingatkan kita, hamba-Nya agar tidak mencerca atau memaki sembahan mereka sebagaimana dalam ayat 108 surah al-An’aam:

“Dan janganlah kamu memaki sembahan-sembahan yang mereka sembah selain Allah, kerana mereka nanti akan memaki Allah dengan melampaui batas tanpa pengetahuan. Demikianlah Kami jadikan setiap umat menganggap baik pekerjaan mereka. Kemudian kepada Tuhan merekalah kembali mereka, lalu Dia memberitakan kepada mereka apa yang dahulu mereka telah kerjakan.”

Menurut Prof. Dr. Wahbah az-Zuhaili dalam Tafsir al-Munir (Jilid 7, m/s 327):

“Ulama berkata bahawa hukum ayat ini kekal iaitu larangan menghina segala kebesaran agama mereka seperti salib, sembahan mereka, tempat ibadat mereka, dan jangan terdedah melakukan perbuatan tersebut kerana ia seolah-olah menggalakkan maksiat iaitu penghinaan kepada Allah dan Rasul-Nya.”

Melalui ayat ini, jelas kita tidak boleh memperlekehkan sembahan mereka. Sesungguhnya menghina merupakan salah satu sifat manusia yang mengikuti hawa nafsu. Sikap ini merupakan salah satu sifat tercela yang dilarang Allah SWT dan harus dihindari oleh seorang Muslim.

Bagaimana jika mereka menghina Nabi  ﷺ?

Dalam soal ini, sesiapa pun yang mencerca serta menghina Nabi Muhammad  ﷺ , kita sebagai umat Islam wajib bangkit mempertahankan baginda ﷺ .

Menurut Pensyarah kanan Fakulti Pengajian Al-Quran dan Sunnah Universiti Sains Islam Malaysia (USIM), Dr Ahmad Sanusi Azmi menyatakan bahawa sahabat Rasulullah  ﷺ sangat menjaga kemuliaan baginda walaupun setelah ketiadaannya.

Sahabat Nabi ﷺ akan berasa sensitif jika ada sesiapa yang menyakiti Rasulullah  ﷺ.

Ingatkah kita mengenai Menteri Kehakiman Mesir, Ahmed al-Zind, 70, yang dipecat kerana menghina Nabi ﷺ sebagaimana yang tersiar dalam sebuah rencana bertajuk ‘Padah persenda Nabi, Menteri Mesir dipecat’ yang dilaporkan Sinar Harian pada 15 Mac 2016 lalu, memetik laporan Press TV.

Ahmed al-Zind yang mengeluarkan kenyataan bahawa dia akan memenjarakan mana-mana individu yang didapati bersalah tidak terkecuali Rasulullah. Ucapan ini telah disiarkan secara langsung dalam siaran televisyen Mesir dan telah mengundang kemarahan dan bantahan umat Islam Mesir.

Situasi yang masih hangat mengenai Perancis yang mana baru-baru ini menyaksikan kontroversi mengenai pernyataan sebilangan besar ahli politik mereka yang menyasarkan Islam dan umat Islam.

Menurut Mufti Lubnan, Syeikh Abd al-Latif Derian pada 24 Oktober lalu, “Menghina Nabi ﷺ adalah pencerobohan terhadap umat Islam dunia.”

Dalam pada itu, beliau menegaskan, “Kebebasan berpendapat, bersuara dan berekspresi dalam semua cara tidak bermaksud boleh melanggar kepercayaan dan keyakinan orang lain dan sesungguhnya ini memerlukan pertimbangan semula, konsep kebebasan mutlak yang tidak mempunyai batasan seperti ini.”

Persatuan perdagangan Arab mengumumkan memboikot produk Perancis dan penarikan sepenuhnya barangan mereka sebagai sebahagian daripada kempen tunjuk perasaan terhadap pelanggaran berterusan terhadap agama Islam dan Nabi Muhammad ﷺ.

Hinggakan puluhan persatuan menyertai kempen tersebut dan mengumumkan boikot dan penarikan produk Perancis dengan sepenuhnya melalui pelbagai platform di laman komunikasi sebagaimana yang dilaporkan Anadolu.

Persatuan ini berinteraksi dengan hashtag ‘#Except_Massoul_May Allah’ dan ‘#Boycott_French Products’.

Manakala di Kuwait, ketua dan anggota dewan pengarah Persatuan Koperasi Al-Naeem memutuskan untuk memboikot semua produk Perancis, tanpa menawarkan atau menjualnya, dan membuangnya sepenuhnya daripada semua laman web persatuan itu.

Persatuan di Daerah Dhahr pula mengambil langkah yang sama, dengan mengatakan, “Berdasarkan kedudukan Presiden Perancis Emmanuel Macron dan sokongannya terhadap gambar-gambar yang menyinggung perasaan Nabi ﷺ kita yang dikasihi, kami memutuskan untuk mengeluarkan semua produk Perancis daripada pasar dan cawangan sehingga diberitahu lebih lanjut.”

Persatuan Al-Aqeelah dan Bandar Saad Al-Abdullah juga menyertai kempen yang dilakukan ini dengan menyiarkan foto di platform elektronik mereka yang menunjukkan penghapusan produk daripada pameran mereka.

“Dengan prinsip penolakan dan kecaman atas kesalahan yang dilakukan terhadap Nabi ﷺ kita yang mulia dan sebagai pembelaan terhadap baginda, kami mengumumkan untuk menyertai kempen memboikot produk Perancis,” umum syarikat Al-Wajba Dairy dari Qatar.

“Pelanggan yang terhormat, kami mengucapkan terima kasih atas keperihatinan dan komentar anda.. Kami akan segera menarik balik segala produk Perancis di semua cawangan kami sehingga diberitahu kelak,” umum syarikat pemegangan saham Qatar, Al-Meera Consumer Goods Company di laman web rasminya.

Universiti Qatar juga ikut serta dalam kempen tersebut, ketika pemerintahannya memutuskan untuk menangguhkan Minggu Kebudayaan Perancis selama-lamanya dan turut menyelar tindakan Presiden Perancis yang berkaitan penyalahgunaan Islam dan simbol-simbolnya yang disengajakan.

“Bahawa pelanggaran terhadap kepercayaan, kesucian dan simbol Islam sama sekali tidak dapat diterima, kerana pelanggaran ini membahayakan nilai-nilai kemanusiaan sejagat dan prinsip moral tertinggi semua masyarakat kontemporari,” ujar universiti itu di Twitternya.

Aplikasi Sununu Store turut serta dalam kempen yang diadakan dengan mengatakan, “Kami secara rasmi mengumumkan, sebagai sebuah syarikat nasional, penangguhan semua produk Perancis daripada kedai yang mengambil bahagian dalam aplikasi kami sehingga diberitahu lebih lanjut, untuk membela Nabi ﷺ dan agama yang kami percayai.”

Dalam perkembangan berkaitan, pada 20 Oktober lalu Ketua Urusan Agama Turki, Profesor Ali Erbas dalam pidatonya, semasa pertemuan perundingan yang dianjurkan oleh Presiden Urusan Agama di Turki untuk menteri, ketua, mufti kanan yang berkaitan dengan urusan agama di negara anggota OIC, menggesa agar dunia Islam bekerjasama dan saling berganding bahu untuk memerangi Islamofobia.

“Itulah sebabnya kami perlu memerangi anti-Islam bersama-sama.”

Sungguh mengejutkan kita sebagai seorang Islam apabila ahli politik negara Perancis itu gigih mengadakan kempen menentang Islam. Mereka berusaha mencetuskan konflik dan menyatakan secara jelas menentang Islam.

Selain itu, mereka turut melaksanakan sekatan terhadap umat Islam di sana dan menafikan kebebasan beragama serta mewujudkan diskriminasi terhadap ritual dan ibadah umat Islam.

Perancis baru-baru ini menyaksikan kontroversi mengenai pernyataan sebilangan besar ahli politik yang menyasarkan Islam dan umat Islam berikutan kejadian pembunuhan seorang guru sejarah dan geografi, Samuel Paty di sebuah sekolah di Perancis yang menunjukkan kartun yang menghina Nabi Muhammad ﷺ selain menuntut kebebasan bersuara pada 16 Oktober lalu.

Manakala Syeikh Dr Yusuf al-Qaradawi mengatakan, “Islam tidak dapat dipadamkan dan cahayanya tidak akan dapat dipudarkan.”

Beliau yang juga merupakan ulama dan tokoh tersohor yang menjadi antara rujukan utama umat Islam seluruh dunia mengulas mengenai kempen sistematik menentang Islam terutama setelah kenyataan berunsur menghina umat Islam oleh presiden Perancis.

Beliau menambah lagi, “Secara semula jadi, kebangkitan demi kebangkitan akan terjadi, dan jika umat Islam terlena suatu hari, maka demi Islam mereka harus bangun.”

Banyak organisasi Islam mengecam pembunuhan guru itu tetapi menekankan bahawa ini tidak dapat dipisahkan daripada kecaman terhadap tingkah laku yang dizahirkan oleh guru itu yang secara jelas menyinggung perasaan umat Islam.

Pada hari Rabu sebelumnya 14 Oktober, Presiden Perancis Emmanuel Macron mengatakan dalam satu kenyataan bahawa negaranya tidak akan menghentikan kartun menghina Nabi Muhammad ﷺ dan Islam.

Terdahulu, majalah Perancis, Charlie Hebdo telah menerbitkan 12 kartun yang menghina Nabi Muhammad ﷺ pada tahun 2006 hingga mencetuskan gelombang kemarahan umat Islam di seantero dunia.

Di Syria, rakyat negara itu membakar gambar presiden Perancis, bendera pula dibakar di Tripoli, Libya manakala barangan Perancis ditarik daripada pasaran di Qatar, Kuwait dan beberapa negara Teluk lain.

Selain itu, Presiden Turki, Recep Tayyip Erdogan membandingkan layanan terhadap orang Islam di Eropah dengan layanan terhadap orang Yahudi sebelum Perang Dunia Kedua dan turut menggesa agar barangan Perancis diboikot.

Baru-baru ini pada 27 Oktober di Dhaka, puluhan ribu rakyat Bangladesh penunjuk perasaan menzahirkan kecaman dengan berarak dalam demonstrasi anti-Perancis terbesar sejak presiden Perancis itu mempertahankan kartun memaparkan Nabi Muhammad ﷺ.

Himpunan yang dihadiri kira-kira 40,000 orang turut membakar patung Macron dan melaungkan “Boikot produk Perancis” dan anggota kanan Islami Andolon Bangladesh (IAB), Ataur Rahman dalam ucapannya menggesa kerajaan ‘menghalau’ duta Perancis.

Negara-negara Islam lainnya turut bersuara menentang tindakan Perancis itu. Begitu juga Malaysia menegaskan pendirian mengutuk sekeras-kerasnya sebarang tindakan retorik dan provokatif yang mencemarkan nama baik Islam.

Kementerian Luar Negeri menyatakan kegusaran Malaysia terhadap peningkatan ketegangan, ucapan berunsur kebencian dan fitnah terhadap Islam ketika dalam pertemuan dengan Kuasa Usaha Sementara Kedutaan Besar Perancis di Kuala Lumpur pada 28 Oktober lalu.

Dalam kenyataan yang dikeluarkan kementerian itu berkata bahawa Malaysia juga menegaskan pentingnya inisiatif untuk mengurangkan dan menghilangkan Islamofobia di semua peringkat serta akan terus bekerjasama dengan masyarakat antarabangsa untuk mempromosikan saling menghormati antara agama dan mencegah ekstremisme agama.

Selayaknya begitulah kita sebagai seorang Muslim menzahirkan rasa kebencian terhadap apa yang presiden Perancis itu lakukan, bukan hanya berdiam diri meneruskan kehidupan seperti tiada apa-apa yang terjadi.

Mungkin situasi yang berlaku ini ada yang tidak mengetahuinya, namun tugas kita menyampaikan kepada umat Islam agar bangkit menyatakan rasa amarah, dengan tindakan yang dilakukan mereka kepada Nabi yang kita cintai ini.

Dengan keadaan yang terjadi ini, jelas bahawa Islam mengalami serangan di beberapa bahagian dunia dan Islamofobia telah berubah menjadi sentimen sentimen perkauman dan anti-Islam.

Selain itu, bahasa kebencian yang terus berlanjutan melalui kempen anti-Islam digunakan secara terang-terangan di platform media sosial, saluran televisyen dan ucapan politik.

Selain itu, kita sebagai Umat Islam, teruskanlah menyampaikan risalah atau mesej yang bersifat Rahmatan Lil Alamin sebagaimana yang dibawa Nabi ﷺ. Moga dengan usaha yang kecil ini menjadi jariah kebaikan yang berpanjangan sebagai bekalan bertemu Yang Maha Esa. Salam Maulidur Rasul 1442H.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mencabut rasuah hingga ke akar umbi

Berdiri sama tinggi, duduk biarlah sama rendah. Peribahasa ini sangat sesuai diterapkan kepada semua orang tanpa mengira darjat, pangkat apalagi kedudukan apabila dirinya melakukan kesalahan rasuah, bukan ‘mengkastakan’ mengikut darjat yang ada pada diri mereka itu.

Sedarkah kita, negara Arab Saudi yang berada di peringkat ke-51 daripada 180 negara dalam Indeks Persepsi Rasuah Transparency International, menghadapi beberapa dekad isu rasuah akibat mengamalkan sikap ‘pilih kasih’?

Berikutan itu, kempen anti-rasuah yang digerakkan oleh negara itu telah menyebabkan puluhan penangkapan dilakukan sehingga akhir tahun lalu.

Permulaan kempen ini sebenarnya telah dilakukan secara besar-besaran sejak 4 November 2017, ketika kerajaan memulakan dasar anti-rasuah baru, dan kempen itu adalah salah satu kempen paling besar dalam sejarah Arab Saudi yang mana lebih 3,000 orang ditangkap dan dituduh melakukan kes rasuah.

Sebagaimana kenyataan Putera Mahkota Saudi, Putera Mohammed bin Salman mengatakan bahawa rasuah telah tersebar dalam kerajaan Arab Saudi selama beberapa dekad yang lalu seperti barah, dan bahawa ia telah mengurangkan 5 peratus hingga 15 peratus daripada dapatan negara.

Ini bermaksud bahawa 5 peratus hingga 15 peratus menunjukkan prestasi yang lebih buruk sekurang-kurangnya dari segi perkhidmatan, projek, jumlah pekerjaan dan sebagainya. Bukan hanya selama satu atau dua tahun, tetapi secara kumulatif lebih 30 tahun!

Hinggakan hasil kempen anti-rasuah jelas menggusarkan mereka yang melakukan jenayah jahat itu. Impak besar daripada kempen tersebut, menjadikan jumlah hasil penyelesaian anti-rasuah mencapai 247 bilion riyal bagi tempoh tiga tahun terakhir, yang mewakili 20 peratus daripada jumlah pendapatan bukan minyak, selain aset lain dalam puluhan bilion riyal yang dipindahkan ke Kementerian Kewangan.

Bayangkan berapa angka yang dapat dihasilkan negara jika ‘pandemik rasuah’ itu tidak berlaku? Tentunya, angka-angka besar dapat kita lihat dan dengan lancar hasilnya dapat dinikmati negara dan rakyat jelata! Boleh saja kita mengambil contoh sebagai puncak usaha besar ini dalam memerangi rasuah negara itu.

Melalui khutbah Jumaat lebih 20,000 masjid di seluruh UAE pula mendesak integriti dan kejujuran, memerangi rasuah, memelihara wang rakyat dan keselamatan pihak yang melaporkan jenayah tersebut bertepatan dengan Hari Pencegahan Rasuah Antarabangsa tahun lalu.

Jauh kita menerobos isu rasuah di UAE, kita hinggap kembali di lapangan realiti tanah air kita, Malaysia.

Hakikatnya, pencapaian markah 51/100 Malaysia pada tahun 2020 dalam tinjauan Indeks Persepsi Rasuah Transparency International sangat menyedihkan kita semua. Berapa banyak ketirisan kewangan akibat daripada rasuah ini terjadi di negara ini kian terserlah satu demi satu.

Isu ini dibangkitkan oleh Pengerusi Karangkraf, Dato’ Haji Hussamuddin Yaacub dalam Persidangan Meja Bulat ‘Integriti dan Tata Kelola Negara: Di Mana Kedudukan Malaysia?’ yang dianjurkan Institut Darul Ehsan (IDE Selangor) pada 25 Februari lalu.

“Rasuah bukan isu orang Melayu, isu orang Islam, tetapi keseluruhan rakyat Malaysia tidak kira kaum, agama dan bangsa, sama ada pemberi atau penerima atau pemberi yang terpaksa. Ia adalah satu gejala atau pandemik yang sudah berakar umbi. Covid-19 baru datang tetapi rasuah telah lama berakar umbi.”

Pendedahan demi pendedahan yang dibongkarkan oleh sebuah syarikat media popular negara, Sinar Harian wajar diangkat, dipuji. Bukan itu sahaja, kita semua rakyat Malaysia yang cintakan keamanan dan inginkan negara yang aman makmur, wajar menyebarluaskan isu yang berlaku di negara ini.

Fenomena rasuah adalah satu bentuk fenomena global yang sangat meluas dan mendalam yang mengambil dimensi luas, yang mana faktor yang berbeza sukar dibezakan antaranya dan tahap kepelbagaiannya berbeza dari satu masyarakat ke masyarakat yang lain.

Jadi, semua ini memerlukan penubuhan sistem pemantauan yang strategik dan berkesan serta bebas yang tugasnya adalah untuk melaporkan dan membanteras sesuatu perbuatan rasuah yang dilakukan oleh pihak terbabit tanpa mengamalkan konsep pilih kasih, dari pihak atasan hinggalah rakyat bawahan.

Seperti penulisan saya sebelum ini yang bertajuk ‘Rasuah Busters: Jom perangi rasuah!’, saya tegas mengatakan bahawa ia memang bukan sesuatu yang mudah, namun ia wajib terus diperjuangkan agar jenayah berat ini dapat ditumpaskan dan tidak lagi berleluasa di negara kita ini.

Maka, seharusnya kita semua menyokong kempen ‘Rasuah Busters’ Sinar Harian ini selain menyahut kempen-kempen membanteras rasuah oleh badan bukan kerajaan seperti yang Pertubuhan IKRAM Malaysia (IKRAM) laksanakan secara besar-besaran pada bulan Mac ini.

Melalui kenyataan media pada 26 Januari 2021 yang lalu, IKRAM menyambut baik dan menyokong penuh gerakan rakyat Sinar Untuk Malaysia #KarakterNilaiMoralBangsa yang diusahakan oleh Dato’ Hussamuddin Yaacub.

Dalam pada itu,  Presiden IKRAM, Dr Hj Mohd Parid Sheikh Ahmad menyeru semua rakyat Malaysia daripada pelbagai lapisan masyarakat tanpa mengira kaum dan agama untuk menyambut gesaan ini bagi menyelamatkan negara daripada amalan rasuah yang kini telah sampai ke kemuncak sehingga negara boleh tergadai dan mandat rakyat tidak dihormati.

Dalam isu ini, peranan kerajaan tidak dapat diketepikan dan ia perlu dilihat kembali adakah pihak kerajaan telah menerapkan peraturan untuk memastikan adanya undang-undang yang adil, tegas dan keras bagi menemukan penyelesaian masalah besar yang telah berlegar sekian lama.

Sebagai musuh nombor satu negara, pendidikan mengenai bahaya rasuah perlu dipergiatkan sehingga negara kembali aman, makmur dan sejahtera tanpa ‘wabak’ yang sangat jahat ini.

Tidak terkecuali di mimbar-mimbar khutbah Jumaat dan ceramah, media perdana seperti TV1, TV3 dan Astro wajib memupuk kesedaran terhadap ‘penyakit’ ini kerana ini adalah ruang dan peluang rakyat mengetahui mengenai rasuah dan apakah implikasi besar yang akan berlaku apabila berleluasanya gejala itu.

“Sejarah turun naiknya pencapaian Malaysia dalam Corruption Perception Index (CPI) berlaku pada tahun 2014 dan 2019. Ini adalah dua titik tertinggi negara dalam membenteras rasuah,” kata Presiden Transparency Information Malaysia, Dr Muhamad Mohan dalam sidang meja bulat tersebut.

Dalam usaha kita semua menangani pandemik Covid-19, sewajarnya usaha membenteras gejala busuk yang membarah ini juga wajib dilakukan segigih #KitaJagaKita yang diguna pakai untuk menghindari virus ini.

Memetik kata-kata Setiausaha Agung Pertubuhan Bangsa-Bangsa Bersatu (PBB), Antonio Guterres pada Hari Anti Rasuah Antarabangsa 2020 lalu:

“Rasuah adalah tindakan jenayah yang tidak bermoral dan pengkhianatan terhadap kepercayaan rakyat, dan keburukannya lebih parah pada masa krisis ketika dunia sedang berjuang dengan pandemik Covid-19.”

“Dengan menangani virus ini, mewujudkan peluang baru untuk memanfaatkan pengawasan yang lemah dan ketelusan yang tidak mencukupi, kerana wang dialihkan daripada seseorang pada ketika mereka sangat memerlukan wang itu.”

Beliau berkata demikian pada 9 Disember 2020 dengan menegaskan bahawa rasuah adalah fenomena sosial, politik dan ekonomi yang kompleks yang mempengaruhi semua negara memandangkan rasuah merosakkan demokrasi, melambatkan pembangunan ekonomi dan menyumbang kepada ketidakstabilan kerajaan.

Lihat sahaja sebagaimana situasi negara kita ketika ini. Sepertinya, keadaan yang disebutkan itu sangat tepat dan mengena. Siapa punya angkara?

Usaha terus-menerus tanpa henti oleh semua pihak untuk membanteras rasuah daripada akarnya, ia akan membawa banyak kebaikan kepada kepimpinan, negara dan rakyat serta menyentuh segala aspek bagi mencapai sebuah negara yang makmur.

Berjaya atau gagalnya usaha itu, ia akan menjadi faktor penyumbang kepada kemakmuran ekonomi, kelangsungan pembangunan serta menjauhkan negara daripada cengkaman barah ekonomi dan musuh pembangunan.

Mengikut kajian, punca berlakunya rasuah adalah disebabkan kurangnya keimanan dan ketakwaan. Seseorang itu mengetahui bahawa rasuah dilarang oleh agama dan undang-undang, tetapi ia dilakukan juga kerana matanya dikaburi oleh harta duniawi, imbuhan dan ganjaran yang banyak, begitu juga kerana tekanan hidup seperti terlalu banyak hutang dan masalah-masalah lain.

Pendidikan berkaitan rasuah perlu didedahkan sedari kecil agar anak-anak faham dan tahu betapa rasuah itu adalah satu perbuatan yang jahat dan jenayah yang sangat dibenci agama. Ia perlu dilakukan secara berterusan agar kefahaman mengenai perkara itu semakin jelas dalam fikirannya.

Dalam program 25 Februari itu juga, mantan Pengarah Pendidikan Suruhanjaya Pencegahan Rasuah Malaysia (SPRM), Dato’ Abdul Samad Kasah berkata:

“Apabila bercakap aspek pencegahan rasuah, terdapat tiga aspek penting yang perlu dilihat iaitu penguatkuasaan undang-undang, penambahbaikan sistem dan prosedur dan aspek pendidikan.”

Bukanlah semua ini tidak pernah didedahkan dalam mana-mana medium oleh mereka yang berpengaruh mahupun agamawan, pendidik atau pemimpin negara sebagaimana kata Dato’ Hussamuddin, tetapi semua itu tidak masuk ke hati dan lebih kepada retorik. Segalanya perlu dinilai dan diteliti kembali antaranya sistem nilai.

Kita perlu terus mempergiatkan usaha melalui kempen yang didakan ini bagi membendung musuh nombor satu negara ini, seterusnya kita semua kembali kepada apa yang diperintah dan dilarang oleh yang Maha Esa.

Sebagai rakyat, teruskanlah #HerdikanSosial bagi membanteras segala rasuah dan ketidakadilan yang berlaku agar negara lebih makmur dan sejahtera serta menggapai negara rahmah yang aman, damai dan makmur yang menjadi impian semua umat.

Moga impian itu dapat kita rasai dan nikmatinya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Rakan Strategik Pacu Malaysia MADANI

SHAH ALAM – Pertubuhan IKRAM Malaysia (IKRAM) memainkan peranan penting sebagai rakan strategik Kerajaan Perpaduan untuk memacu gagasan Malaysia MADANI.

“IKRAM sebagai NGO memainkan peranan yang tidak kurang pentingnya dalam menjadi rakan strategik kepada kerajaan untuk memacu gagasan baharu Malaysia MADANI yang telah diperkenalkan oleh Perdana Menteri Malaysia ke-10 baru-baru ini.”

Naib Presiden IKRAM, Prof Dr Hanim Salleh berkata demikian ketika menjadi ahli panel Wacana ‘Pendekatan Rahmah Memacu Pembangunan Negara Madani’ iaitu sesi pertama dalam Konvensyen Malaysia Negara Rahmah hari ini.

Wacana hari ini menampilkan empat orang ahli panel yang hebat dari pelbagai latar belakang yang berbeza namun saling melengkapi.

Mereka terdiri daripada Dato’ Dr Madeline Berma (mantan Pesuruhjaya SUHAKAM), Prof Emeritus Dr Jamal Othman (Pakar ekonomi, UKM), YB Dr Mohammad Taufiq Johari (Ahli Parlimen Sungai Petani) dan Prof Dr Hanim yang mana Azlan Shah Nabees Khan merupakan moderator wacana.

Jelas Prof Dr Hanim, IKRAM sebagai sebuah NGO telah melaksanakan pelbagai libat urus bagi memastikan usaha memandaikan masyarakat dan rakyat Malaysia terlaksana.

“Antara yang sekian lama dilaksanakan oleh IKRAM adalah gerak kerja advokasi polisi yang berterusan bagi membantu kerajaan untuk memacu gagasan yang ditetapkan.”

“Advokasi awam pula dilaksanakan dengan memberi fokus kepada pendidikan masyarakat yang menjadi wadah sebagai pembuka minda dan penyampaian maklumat kepada akar umbi,” ujarnya.

Tambah beliau, bagi mencapai visi besar iaitu Malaysia Menjadi Negara Rahmah, IKRAM tidak dapat tidak perlu bekerjasama dengan pelbagai pihak dan sentiasa berusaha mencari titik persamaan bagi mencapai visi yang telah digariskan.

“Ini merupakan agenda nasional yang digerakkan secara bersama dengan melibatkan pelbagai gabungan sama ada dari pihak kerajaan, agensi-agensi mahupun NGO-NGO lain,” tegas beliau.

Melihat dari kaca mata pembuat dasar, Dr Mohammad Taufiq Johari pula, dalam usaha untuk membangunkan negara secara menyeluruh, tanggungjawab tersebut tidak hanya perlu digalas oleh kerajaan semata. Namun, usaha secara sinergi ini seharusnya didukung juga oleh rakyat Malaysia sendiri.

Katanya, kerajaan boleh merangka, memandu dan menyediakan pelbagai polisi, namun sejauh mana anak-anak muda bersedia untuk digembleng agar hasrat ini berjaya perlu juga diberi perhatian.

“Apabila kerajaan melontar idea, tidak akan berjaya jika rakyat tidak ambil tahu, malah lebih bahaya lagi jika anak muda bukan sekadar  tidak ambil tahu tetapi menentang agenda yang dibawa. Maka, inilah titik yang akan membawa kepada kejatuhan kerajaan,” jelas Dr Taufiq.

Oleh yang demikian, bagi beliau, kerajaan seharusnya berusaha dengan segala kapasiti yang ada untuk memberi penerangan kepada rakyat sehingga mereka faham dan menyokong kepada agenda yang dibawa oleh kerajaan.

Beliau turut menekankan bahawa maklumat yang disampaikan kepada rakyat juga mestilah diulang-ulang sehingga rakyat faham dan terima seterusnya mendukung setiap aspirasi yang baik itu.

Menurut Dato’ Dr Madeline Berma, jika dahulu kesenjangan kemiskinan hanya melibatkan kesenjangan ekonomi antara kaum. Namun hari ini, kesenjangan itu lebih parah lagi apabila ia melibatkan intra-kaum. Namun, ia seperti tenggelam dan kurang diambil peduli kerana politik kita hari ini didasari oleh politik kaum.

Menurut beliau, kesenjangan antara wilayah dan gender juga semakin ketara hari ini. Beliau turut menyatakan tiga cara mengukur kemiskinan iaitu kemiskinan mutlak, kemiskinan relatif dan kemiskinan multi dimensi.

“Kemiskinan mutlak inilah yang ingin dinoktahkan oleh Perdana Menteri kita hari ini, Dato’ Seri Anwar Ibrahim,” katanya.

Jelasnya, hari ini  kemiskinan multidimensi lebih menyeluruh untuk kita lihat dan teliti, bukan sekadar melibatkan miskin wang, namun mencakupi miskin adab, miskin nilai, ilmu dan pelbagai lagi.

“Masih banyak usaha yang perlu dilaksanakan untuk menoktahkan kemiskinan ini. Perlu kepada usaha dan sokongan padu semua pihak,” tambah Dr Madeline.

Bagi Prof Emeritus Dr Jamal, Keluaran Dalam Negeri Kasar (KDNK) hanya mengukur prestasi ekonomi semata, namun ia tidak memberi ukuran sebenar kepada kesejahteraan sejagat. Jika mahu mengukur kesejahteraan rakyat, maka KDNK tidak boleh menjadi kayu ukur tunggal.

“Kita semua tahu, selain daripada kadar peningkatan ekonomi, kesejahteraan sejagat juga tidak boleh kita abaikan. Maka, kerajaan perlu meletakkan kayu ukur yang benar jika mahu mendapat keputusan tepat,” kata beliau.

Pada akhir wacana ini, pelbagai soalan telah diajukan oleh para peserta kepada ahli panel. Dapat dilihat, penglibatan pelbagai pihak bermula dari pembuat polisi dan dasar iaitu pihak kerajaan perlulah disambut dan digembleng bersama oleh ahli akademik, agensi dan NGO dalam usaha memastikan kesenjangan ekonomi ini dapat dirapatkan jurangnya.

Yang paling penting, semua usaha ini mestilah sampai kepada rakyat sehingga mereka menyokong dan menggerakkan agenda ini sehingga mencapai kejayaan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Lancar Misi Kasih Bantuan Bencana Banjir

Pertubuhan IKRAM Malaysia (IKRAM) melahirkan rasa simpati yang amat sangat dengan situasi banjir yang melanda negara ini, terutamanya yang paling teruk kini di Kelantan, Terengganu, Pahang dan Perak. Banjir yang berlaku kali ini amat luar biasa dan dahsyat berbanding banjir-banjir yang berlaku sebelum ini, menyamai atau mungkin lebih besar daripada banjir besar yang berlaku pada tahun 1926.

1. IKRAM menyarankan agar kita semua sama-sama menerima bencana ini sebagai suatu ujian dari Allah SWT dan melihatnya sebagai peluang untuk kita rakyat Malaysia daripada pelbagai latarbelakang agama dan bangsa supaya bersatu menghadapi dan menanganinya.

2. Selaras dengan situasi banjir yang semakin meruncing ini, IKRAM  melalui agensi khidmat masyarakatnya iaitu i-Bantu telah dan akan terus mengambil inisiatif untuk menyusun dan menyelaras usaha-usaha bantuan bersama-sama agensi-agensinya yang lain seperti IKRAM Health, IKRAM Siswa dan Humanitarian Care Malaysia (MyCARE) dengan kerjasama agensi-agensi kerajaan dan swasta, NGO-NGO, kelab-kelab, rangkaian-rangkaian pasar raya dan orang-orang perseorangan. Sehubungan itu, Pusat Gerakan Banjir i-Bantu Nasional dan Bilik-bilik Gerakan i-Bantu Negeri telah diaktifkan di seluruh negara untuk tujuan tinjauan, penyelarasan dan penyaluran bantuan.

3. Misi-misi bantuan khas yang disertai para doktor perubatan bersama bekalan ubat-ubatan dan makanan telah dihantar ke Kelantan, Terengganu, Pahang dan Perak sejak seminggu yang lepas. Di samping itu, pasukan-pasukan sukarelawan i-Bantu seluruh negara telah digerakkan bagi menyalurkan bantuan segera ke kawasan yang terjejas.

4. Berdasarkan kepada pemerhatian langsung di kawasan-kawasan yang dilanda banjir dan data yang dikumpul oleh para sukarelawan i-Bantu, beberapa keperluan telah dikenalpasti berdasarkan kepada tempoh masa daripada mula bencana berlaku.

5. Pada fasa yang pertama, semasa berlakunya banjir, tindakan segera adalah untuk membantu mangsa-mangsa banjir yang berada di pusat-pusat pemindahan dan di kawasan-kawasan penempatan di pedalaman. Keperluan utama seperti makanan asas seperti beras, lauk-pauk, gula, minyak, dan air minuman perlu dibekalkan. Di samping itu juga ubat-ubatan, persalinan pakaian, keperluan wanita, selimut, keperluan bayi, dan makanan ringan kanak-kanak juga seharusnya diusahakan.

6. Setelah surut banjir, pada fasa yang kedua, apabila mangsa-mangsa banjir kembali ke kediaman masing-masing, bantuan bagi kerja-kerja pembersihan diperlukan secara tersusun dan dengan peralatan yang sesuai.

7. Seterusnya dalam fasa yang ketiga, bantuan bagi pemulihan diperlukan, supaya mangsa dapat beransur-ansur kembali kepada kehidupan sediakala. Ini termasuk membaiki  kediaman yang rosak dan membina persekitaran yang lebih kondusif untuk meneruskan kehidupan.

Selain daripada keperluan fizikal, aspek-aspek sosial dan psikologi juga perlu diambil kira, kerana ia selalunya memberikan kesan yang lebih mendalam pada mangsa banjir, terutamanya apabila melibatkan anggota keluarga yang terkorban atau mendapat kecederaan kekal.

8. Kerja bantuan dalam ketiga-tiga fasa ini bergantung besar kepada dua perkara iaitu tenaga sukarelawan dan dana. i-Bantu sedang giat menggembleng tenaga ahli IKRAM di seluruh negara dan anggota masyarakat yang prihatin untuk sama-sama menyumbang sebagai sukarelawan. Pendaftaran boleh dibuat dengan menghubungi Bilik Gerakan i-Bantu Negeri masing-masing yang boleh dirujuk di laman Facebook i-Bantu.

9. i-Bantu juga telah melancarkan kempen rayuan dana untuk menampung keperluan asasi mereka yang terjejas oleh bencana banjir ini. Sejak awal lagi, i-Bantu telah menerima dan menguruskan dana hasil sumbangan masyarakat untuk tujuan tersebut.

i-Bantu amat menghargai sumbangan daripada seluruh warga Malaysia dan merayu agar sokongan padu ini diteruskan. Sumbangan dalam bentuk kewangan boleh dihulurkan melalui Tabung Kasih Bencana Banjir i-Bantu (Akaun Maybank: 5621 4240 5154; atas nama “Pertubuhan IKRAM Malaysia”).

10. IKRAM dan i-Bantu juga ingin mengucapkan ribuan terima kasih atas kerjasama ikhlas yang telah diberikan oleh sektor korporat seperti Econsave, Firefly, Malindo Air dan AF Jet Company dalam mejayakan misi-misi bantuan i-Bantu dan pertubuhan bantuan bencana lain.

i-Bantu mengharapkan kerjasama sebegini dapat diteruskan dan lebih banyak agensi swasta turut sama terlibat demi membantu mangsa-mangsa banjir melalui saat yang kritikal ini. Semua ini membuktikan rakyat Malaysia amat prihatin dan mampu bersama dalam membantu pihak-pihak yang memerlukan.

11. Seterusnya, i-Bantu menyeru kepada rakyat Malaysia untuk sama-sama berdoa dan melaksanakan solat hajat bagi memohon pertolongan kepada Allah SWT agar bencana banjir ini segera berakhir dan segalanya digantikan dengan yang lebih baik.

Prof Madya Ainullotfi bin Abdul Latif Pengerusi Jawatankuasa Khidmat Masyarakat  merangkap Pengarah i-Bantu Pertubuhan IKRAM Malaysia (IKRAM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Masihkah ada harapan untuk kerajaan ini?

Umumnya, Rakyat Malaysia telah ketahui, pada 20 Ogos 2021 lalu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah membuat keputusan melantik Dato’ Sri Ismail Sabri Yaakob sebagai Perdana Menteri Malaysia kesembilan menggantikan Tan Sri Mahiaddin Yassin.

Pelantikan tersebut sedikit sebanyak memberi harapan kepada rakyat terhadap pucuk pimpinan yang baharu. Sebagaimana sebelumnya, harapan itu tetap ada, apatah lagi mengharapkan negara akan mampu pulih daripada virus Covid-19, permasalahan ekonomi, pendidikan, sosial serta ketenatan lain yang dihadapi.

Namun seribu kali sayang, seakan begitulah yang dirasakan rakyat apabila kabinet yang dipersembahkan ini sedikit sebanyak menghancurkan harapan rakyat berikutan kerajaan kini hanya ‘menyalin kulit’ daripada kerajaan terdahulu.

Realistiknya, sejauh mana orang yang sama mampu membuat sesuatu yang baharu sedangkan barisan jemaah menteri adalah bersifat recycle dengan hanya berlaku beberapa perubahan suka sama suka, bukan integriti mahupun kompetensi yang ada pada diri masing-masing?

Melihat kepada situasi ini, keyakinan rakyat beransur pudar berikutan kerajaan baharu ini seakan tidak serius memperbaiki isu #Kerajaangagal yang lalu.

Ini bertepatan dengan pandangan Timbalan Presiden Pertubuhan IKRAM Malaysia (IKRAM), Hj Badlishah Sham Baharin yang menyifatkan barisan kabinet baharu tidak ada kejutan kerana 85 peratus menteri dan timbalan menteri itu daripada kabinet yang lama.

“Jadi tidak hairanlah orang boleh melabelkan sebagai kabinet ‘kitar semula’, kabinet ‘PN 2.0’. Bila kita lihat komposisi kabinet itu masih sama, jadi maknanya expectation tu tak tinggi,” katanya ketika menjadi ahli panel forum Analisis bertajuk ‘Kerajaan Baharu: Apa Harapan Rakyat?’ yang disiarkan menerusi laman Facebook Pertubuhan IKRAM Malaysia dan Sinar Harian.

Beliau berkata, apa yang sedang berlaku sekarang ini pun, masalah pandemik, masalah ekonomi, kerajaan kini masih lagi belum dapat diatasi dengan sebaik-baiknya.

Kuasa rakyat yang dikhianati?

Memetik kata-kata Abraham Lincoln, demokrasi ialah “government of the people, by the people and for the people” yang bermaksud pemerintahan daripada rakyat oleh rakyat dan untuk rakyat.

Adakah ungkapan keramat itu ‘hidup’ dalam suasana politik negara kita kini?

Dengan bahasa mudahnya, daripada kata-kata itu, rakyat adalah penentu sesebuah pemerintahan yang mahu dibentuk dan perjalanan sesebuah kerajaan mesti berpaksikan rakyat, bukan berpaksikan kelompok politik, ekonomi apatah lagi kepentingan pihak tertentu.

Buat julung kalinya, pasca Pilihan Raya Umum ke-14 (PRU14) diwarnai dengan pelbagai konflik politik dan negara telah bertukar sebanyak tiga Perdana Menteri setakat ini.

Ironinya jelas menampakkan keadaan politik negara sangat tidak sihat apabila bertukar buat kali ketiganya ini. Ia mensahihkan lagi telahan rakyat terhadap situasi yang melanda siasah negara. Bukan hanya isu pandemik, ekonomi rakyat semakin tersepit dan tertekan, tetapi politik dalam negara juga sedang sangat tenat.

Apa yang menariknya, sedikit kelainan yang dibawa oleh Ismail Sabri adalah mengadakan pertemuan dengan ketua dan pemimpin parti pembangkang utama iatu Parti Keadilan Rakyat (PKR), Parti Tindakan Demokratik (DAP) dan Parti Amanah Negara (AMANAH) serta mengeluarkan kenyataan bersama.

“Saya ingat tidak pernah berlaku sebelum ini pertemuan antara Perdana Menteri dan pembangkang mengeluarkan kenyataan bersama,” ujar Badlishah Sham.

Ia sedikit sebanyak memberi sesuatu gambaran yang baik. Akan tetapi, semua itu berubah 360 darjah apabila perdana menteri mengumumkan barisan kabinet yang memang majoritinya daripada kerajaan gagal Tan Sri Dato’ Mahiaddin Md Yasin yang lalu.

Dalam pada itu menurutnya, rakyat tidak mahu politik yang terlampau sebab rakyat semakin susah dan menderita, dengan keadaan Covid-19, ekonomi, pendidikan dan sosial yang belum ada kesudahannya.

“Perlu ada kesepakatan dan kerjasama antara kerajaan dan pembangkang untuk memberi fokus kepada perkara ini. Selesaikan masalah ini, bawa solusi-solusi yang konkrit untuk mengatasi masalah ini,” tegasnya.

Sampai bila situasi yang tidak sihat ini akan berterusan? Tentunya ketika ini rakyat mahu melihat penyelesaian terbaik dalam menangani masalah pandemik Covid-19 dan pemulihan ekonomi dengan penuh integriti dan hikmah, namun adakah ia sekadar harapan yang tinggal harapan?

Parti yang menang pilihan raya menjadi pembangkang manakala yang kalah pula menjadi kerajaan. Adakah 32 juta rakyat Malaysia bersedia dengan normal baharu ini?

Tidak menguntungkan rakyat

Konsep federalisme yang dilaksanakan tentu dapat direalisasikan. Malah, ia bukan lagi halangan untuk dijayakan dan pada masa sama seluruh warga Malaysia dapat menikmati kemakmuran secara bersama bersesuaian dengan penubuhan Malaysia pada tahun 1963.

Sedarkah kita, politik negara kini tidak lagi bergantung pada satu-satu parti atau gabungan politik lama dalam mentadbir negara selain mencari titik penyelesaian agar proses pemulihan negara dapat berjalan lancar dan inklusif.

Tetapi, ia tetap tidak menghadirkan pulangan yang baik apabila kerajaan kini hanya mengambil semula ahli-ahli parlimen yang jelas menampakkan hasil kerja yang tidak berkualiti, berintegriti apatah lagi kompetensi.

Presiden Ikatan Inteligensia Membangun Malaysia, Datuk Nizam Mahshar berkata, politik dalam kalangan rakyat perlu berubah. Ini kerana beliau melihat ia semakin tidak memberikan pulangan yang menguntungkan rakyat.

“Yang patut kita risaukan bergerak ke hadapan ini, adakah pertukaran rejim yang ada ini sebenarnya menyelesaikan masalah utama dalam politik? Bagi saya kita sebagai rakyat kena mengambil pengajaran bahawa persoalan nak mengubah individu itu tidak menyelesaikan masalah.”

Rakyat sudah tidak boleh buat apa-apa?

Apabila mantan Perdana Menteri dilantik semula mengetuai majlis pemulihan Negara (MPN), bertaraf menteri, menjadi persoalan kepada sekalian rakyat yang prihatin, adakah Perdana Menteri sekarang sekadar menjadi boneka?

Rakyat mula sangsi, adakah pimpinan yang diatur ini bertujuan memimpin negara demi kepentingan rakyat atau mengekalkan kuasa demi kepentingan peribadi?

Sebagai rakyat, tentunya kita mempunyai harapan terhadap kerajaan yang memerintah. Boleh jadi harapan itu sekadar tinggal harapan atau didengari dan diambil peduli oleh pihak kerajaan untuk merealisasikannya.

Namun, sebilangan besar rakyat Malaysia menjadi kecewa dengan tindakan Perdana Menteri yang kesembilan ini yang mengambil semula mereka dalam kalangan menteri sebelum ini, menerajui barisan kabinetnya.

Ketidakpuasan hati rakyat terzahir di media-media sosial, menandakan kerajaan kini sama saja seperti kerajaan sebelumnya yang diberi tanda pagar (#) kerajaan gagal.

Sebagaimana kata Pengarah Urusan Kumpulan Karangkraf, Datuk Hussamuddin Yaacub dalam program forum Analisis, “Kita perlu bergerak dengan cara baru. Biarlah luncai terjun dengan labu-labunya.”

Menurutnya, rakyat sudah tidak boleh buat apa-apa.

“Dalam masa 21 bulan saja lagi kita perlu susun kerana kita yang buat mistake. Selama 60 tahun kita membiarkan rasuah berleluasa hingga rakyat sendiri terlibat dengan kancah tersebut.”

Katanya lagi, kebangkitan rakyat yang menolak value system (sistem nilai), kerana yang parahnya adalah disebabkan value system.

“Dengan value system ini membenarkan orang menjual kerusi, jual undi atau apa sahaja yang boleh dijual,” tegasnya.

Beliau menjelaskan, mereka yang mengambil rasuah, terima rasuah, dan jika value system itu kuat, ketika ditawar, seseorang itu boleh menolak, ketika diminta ia boleh tidak mahu beri.

“Jadi, segala ini perlu kembali kepada value system.”

Tambahnya lagi, ini bermakna rakyat perlu tinggalkan, biar mereka baiki dan tugas rakyat menyelamatkan.

“Kita perlu sasarkan lima ke 10 tahun lagi, mereka yang duduk di universiti dan kita perlu tanamkan segala operating system itu berasaskan nilai-nilai yang ada pada agama masing-masing.”

Jangan putus harapan, teruskan berjuang

Naratif kerajaan kali ini seakan tiada bezanya, hanya berubah ketua iaitu perdana menteri sahaja. Barisan jemaah menterinya copy paste daripada kerajaan terdahulu.

Sedarkah mereka yang di atas sana, walaupun menggunakan slogan ‘Keluarga Malaysia’ yang merujuk kepada rakyat Malaysia, rakyat sudah sangat letih dengan situasi politik yang ‘dramanya’ sangat kontra dan hipokrit.

Situasi pandemik, masalah kewangan, ekonomi yang semakin lembab dan masalah sosial yang semakin meruncing seakan tidak nampak penyelesaiannya.

Apalagi pelajar-pelajar sekolah, Malaysia antara negara yang paling lama menutup sekolah di dunia. Dan kita juga antara negara yang paling lama berada dalam keadaan lockdown.

Sampai bila kerajaan akan benar-benar merealisasikan konsep ‘Malaysia Prihatin’ sebagaimana tema kemerdekaan yang disensasikan?

Dan sebilangan besar rakyat seperti biasa setiap hari meneruskan rutin berusaha meneruskan kehidupan mendapatkan rezeki untuk diri, isteri dan keluarga.

Adakah harapan yang diungkapkan rakyat dipeduli mereka atau hanya menjadi kekecewaan yang tidak berkesudahan sehingga tibanya PRU15?

Ditabur dengan gula-gula manifesto, meraih undi rakyat tanpa rasa malu setelah mempermainkan bertalu-talu?

Teruskan perjuangan dan doa kita sebagai rakyat untuk mendapatkan sebuah kerajaan yang berintegriti dan kompeten dalam melaksanakan amanah kepimpinan mentadbir negara Malaysia yang disayangi ini.

Melihat kepada situasi ini, keyakinan rakyat beransur pudar berikutan kerajaan baharu ini seakan tidak serius memperbaiki isu #Kerajaangagal yang lalu.

Beliau berkata, apa yang sedang berlaku sekarang ini pun, masalah pandemik, masalah ekonomi, kerajaan kini masih lagi belum dapat diatasi dengan sebaik-baiknya.

Memetik kata-kata Abraham Lincoln, demokrasi ialah “government of the people, by the people and for the people” yang bermaksud pemerintahan daripada rakyat oleh rakyat dan untuk rakyat.

Adakah ungkapan keramat itu ‘hidup’ dalam suasana politik negara kita kini?

Buat julung kalinya, pasca Pilihan Raya Umum ke-14 (PRU14) diwarnai dengan pelbagai konflik politik dan negara telah bertukar sebanyak tiga Perdana Menteri setakat ini.

“Saya ingat tidak pernah berlaku sebelum ini pertemuan antara Perdana Menteri dan pembangkang mengeluarkan kenyataan bersama,” ujar Badlishah Sham.

Dalam pada itu menurutnya, rakyat tidak mahu politik yang terlampau sebab rakyat semakin susah dan menderita, dengan keadaan Covid-19, ekonomi, pendidikan dan sosial yang belum ada kesudahannya.

“Perlu ada kesepakatan dan kerjasama antara kerajaan dan pembangkang untuk memberi fokus kepada perkara ini. Selesaikan masalah ini, bawa solusi-solusi yang konkrit untuk mengatasi masalah ini,” tegasnya.

Parti yang menang pilihan raya menjadi pembangkang manakala yang kalah pula menjadi kerajaan. Adakah 32 juta rakyat Malaysia bersedia dengan normal baharu ini?

Tetapi, ia tetap tidak menghadirkan pulangan yang baik apabila kerajaan kini hanya mengambil semula ahli-ahli parlimen yang jelas menampakkan hasil kerja yang tidak berkualiti, berintegriti apatah lagi kompetensi.

Presiden Ikatan Inteligensia Membangun Malaysia, Datuk Nizam Mahshar berkata, politik dalam kalangan rakyat perlu berubah. Ini kerana beliau melihat ia semakin tidak memberikan pulangan yang menguntungkan rakyat.

Rakyat sudah tidak boleh buat apa-apa?

Apabila mantan Perdana Menteri dilantik semula mengetuai majlis pemulihan Negara (MPN), bertaraf menteri, menjadi persoalan kepada sekalian rakyat yang prihatin, adakah Perdana Menteri sekarang sekadar menjadi boneka?

Rakyat mula sangsi, adakah pimpinan yang diatur ini bertujuan memimpin negara demi kepentingan rakyat atau mengekalkan kuasa demi kepentingan peribadi?

Sebagai rakyat, tentunya kita mempunyai harapan terhadap kerajaan yang memerintah. Boleh jadi harapan itu sekadar tinggal harapan atau didengari dan diambil peduli oleh pihak kerajaan untuk merealisasikannya.

Namun, sebilangan besar rakyat Malaysia menjadi kecewa dengan tindakan Perdana Menteri yang kesembilan ini yang mengambil semula mereka dalam kalangan menteri sebelum ini, menerajui barisan kabinetnya.

Ketidakpuasan hati rakyat terzahir di media-media sosial, menandakan kerajaan kini sama saja seperti kerajaan sebelumnya yang diberi tanda pagar (#) kerajaan gagal.

Sebagaimana kata Pengarah Urusan Kumpulan Karangkraf, Datuk Hussamuddin Yaacub dalam program forum Analisis, “Kita perlu bergerak dengan cara baru. Biarlah luncai terjun dengan labu-labunya.”

Menurutnya, rakyat sudah tidak boleh buat apa-apa.

“Dalam masa 21 bulan saja lagi kita perlu susun kerana kita yang buat mistake. Selama 60 tahun kita membiarkan rasuah berleluasa hingga rakyat sendiri terlibat dengan kancah tersebut.”

Katanya lagi, kebangkitan rakyat yang menolak value system (sistem nilai), kerana yang parahnya adalah disebabkan value system.

“Dengan value system ini membenarkan orang menjual kerusi, jual undi atau apa sahaja yang boleh dijual,” tegasnya.

Beliau menjelaskan, mereka yang mengambil rasuah, terima rasuah, dan jika value system itu kuat, ketika ditawar, seseorang itu boleh menolak, ketika diminta ia boleh tidak mahu beri.

“Jadi, segala ini perlu kembali kepada value system.”

Tambahnya lagi, ini bermakna rakyat perlu tinggalkan, biar mereka baiki dan tugas rakyat menyelamatkan.

“Kita perlu sasarkan lima ke 10 tahun lagi, mereka yang duduk di universiti dan kita perlu tanamkan segala operating system itu berasaskan nilai-nilai yang ada pada agama masing-masing.”

Naratif kerajaan kali ini seakan tiada bezanya, hanya berubah ketua iaitu perdana menteri sahaja. Barisan jemaah menterinya copy paste daripada kerajaan terdahulu.

Sedarkah mereka yang di atas sana, walaupun menggunakan slogan ‘Keluarga Malaysia’ yang merujuk kepada rakyat Malaysia, rakyat sudah sangat letih dengan situasi politik yang ‘dramanya’ sangat kontra dan hipokrit.

Situasi pandemik, masalah kewangan, ekonomi yang semakin lembab dan masalah sosial yang semakin meruncing seakan tidak nampak penyelesaiannya.

Apalagi pelajar-pelajar sekolah, Malaysia antara negara yang paling lama menutup sekolah di dunia. Dan kita juga antara negara yang paling lama berada dalam keadaan lockdown.

Sampai bila kerajaan akan benar-benar merealisasikan konsep ‘Malaysia Prihatin’ sebagaimana tema kemerdekaan yang disensasikan?

Dan sebilangan besar rakyat seperti biasa setiap hari meneruskan rutin berusaha meneruskan kehidupan mendapatkan rezeki untuk diri, isteri dan keluarga.

Adakah harapan yang diungkapkan rakyat dipeduli mereka atau hanya menjadi kekecewaan yang tidak berkesudahan sehingga tibanya PRU15?

Ditabur dengan gula-gula manifesto, meraih undi rakyat tanpa rasa malu setelah mempermainkan bertalu-talu?

Teruskan perjuangan dan doa kita sebagai rakyat untuk mendapatkan sebuah kerajaan yang berintegriti dan kompeten dalam melaksanakan amanah kepimpinan mentadbir negara Malaysia yang disayangi ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pemenang Hadiah Guru Global 2020 kongsi hadiah dengan finalis lain

Suatu waktu dulu, sebagaimana yang diketahui daripada mereka yang pernah dipanggil cikgu itu, seorang yang berkerjaya sebagai seorang guru, dijulang tinggi dalam masyarakat.

Para guru dihargai dan diraikan selalu kerana tugas mereka bukan hanya mengajar tetapi mendidik anak bangsa daripada tidak tahu kepada manusia yang berilmu.

Sewajarnya tradisi itu diteruskan sampai bila-bila, bersesuaian dengan perintah agama yang memuliakan seorang guru. Tingginya nilai seorang cikgu, bukan setakat di bilik darjah tetapi lebih daripada itu, menyelami apa yang dilalui seorang murid.

Begitulah hebatnya seorang guru yang menikmati tugasannya mendepani anak murid tanpa ada keluhan walau diberikan bebanan tambahan dan adakalanya guru dilayan tidak seperti dulu.

Setiap hari di bilik darjah di seluruh dunia, guru melakukan perkara yang menakjubkan, mengajar anak muridnya ilmu dan melayani karenah keanak-anakan mereka. Tetapi terlalu kerap, golongan ini tidak diberi perhatian.

Inisiatif Yayasan Varkey yang berpengkalan di Dubai wajar dipuji kerana mengangkat martabat dan meraikan profesyen keguruan ke arena global dengan menganjurkan Hadiah Guru Global sejak 2014.

“Kami mempercayai pendidikan berkualiti untuk setiap anak. Itulah sebabnya, bersama-sama dengan rakan kongsi berusaha untuk membina status guru untuk memastikan bahawa kualiti pengajaran dapat ditingkatkan, dan hasilnya akan bertambah baik.”

“Visi kami adalah pendidikan berkualiti untuk setiap anak melalui peningkatan status guru dan meraikan semua pendidik,” ujar pengasas Yayasan Varkey, Sir Sunny Varkey.

Menurut kajian yang dilakukan Yayasan Varkey yang dijalankan pada tahun 2013 dan 2018 (Indeks Status Guru Global) mendapati bahawa hanya sedikit orang yang melihat pengajaran sebagai pekerjaan bertaraf tinggi dan sebilangan kecilnya berpendapat murid menghormati guru mereka.

Selain itu, tidak banyak ibu bapa yang mengatakan bahawa mereka akan mendorong anak-anaknya untuk menjadi guru. Berdasarkan kajian yayasan itu lagi, terdapat kekurangan guru di seluruh dunia ketika ini, dengan lebih 69 juta guru diperlukan untuk menyediakan pendidikan rendah dan menengah global menjelang tahun 2030.

Satu kajian terbaru Bank Dunia pula menunjukkan bahawa hanya 9 peratus guru di sub-Sahara Afrika yang memiliki pengetahuan pedagogi minimum yang diperlukan untuk mengajar kurikulum dengan berkesan, dan hanya 7 peratus yang dapat memberikan ujian tahun 4 mengenai ejaan dan pemahaman dengan betul.

Begitulah guru yang berkualiti diperlukan masyarakat dunia bukan sahaja kini, tetapi untuk tahun-tahun seterusnya.

Buat pertama kalinya, pengumuman pemenang Hadiah Guru Global (Global Teacher Prize) disiarkan secara maya dari Muzium Sejarah Alam di London oleh Stephen Fry (seorang pelawak, pelakon dan penulis) pada 3 Disember 2020.

Ranjitsinh Disale, 32, seorang guru dari desa di negara India, bertugas di Sekolah Rendah Zilla Parishad di perkampungan Paritewadi, daerah Solapur, Maharashtra yang telah mengubah peluang hidup anak-anak muda di tempatnya, dinobatkan sebagai pemenang Hadiah Guru Global 2020.

Ranjitsinh dipilih daripada lebih 12,000 pencalonan dari lebih 140 negara di seluruh dunia. Hadiah Guru Global dianjurkan untuk mengenali seorang guru luar biasa yang telah memberikan sumbangan yang luar biasa kepada kerjaya ini dan juga untuk memberi perhatian kepada peranan penting yang dimainkan oleh guru dalam masyarakat.

Ketika pertama kalinya beliau menjejak di Sekolah Rendah Zilla Parishad pada tahun 2009, sekolah itu adalah sebuah bangunan yang teruk yang letaknya di antara kandang lembu.

Sebilangan besar kanak-kanak perempuan berasal daripada komuniti suku di desa itu, yang mana kehadiran ke sekolah hanya serendah 2 peratus dan perkahwinan remaja bawah umur adalah perkara biasa.

Bagi mereka yang berjaya ke sekolah, kurikulumnya bukan dalam bahasa utama mereka (Kannada), menyebabkan banyak pelajar tidak dapat belajar sama sekali. Ranjitsinh bertekad untuk membaiki situasi ini, berpindah ke kampung dan berusaha sedaya upaya untuk mempelajari bahasa tempatan.

Beliau bukan sahaja menterjemahkan buku teks kelas ke dalam bahasa ibunda muridnya tetapi juga memasukkannya dengan kod QR yang unik untuk memberi murid akses kepada puisi audio, ceramah video, cerita dan tugasan.

Yang utama, dengan menganalisis refleksi mereka, Ranjitsinh akan mengubah kandungan, aktiviti dan tugasan dalam buku teks berkod QR untuk membuat pengalaman pembelajaran yang menarik untuk setiap pelajar.

Selain itu, beliau menaik taraf status buku teks berkod QR dengan alat pembaca dan alat Flipgrid yang mendalam untuk menolong kanak-kanak perempuan dengan keperluan khas di tempat itu.

Impak terhadap ‘campur tangan’ yang dilakukan Ranjitsinh sangat luar biasa, menyebabkan tiada lagi perkahwinan bawah umur di desa itu dan kehadiran pelajar 100 peratus ke sekolah.

Baru-baru  ini juga sekolah ini telah dianugerahkan sebagai sekolah terbaik di daerah ini dengan 85 peratus pelajarnya memperoleh gred A dalam peperiksaan tahunan dan seorang gadis dari kampung ini telah menamatkan pengajian di universiti, sesuatu yang dilihat sebagai impian yang mustahil sebelum Ranjitsinh tiba ke desa itu.

Selanjutnya, Ranjitsinh membuat revolusi dalam penggunaan buku teks berkod QR di seluruh India. Sekolahnya adalah yang pertama di negeri Maharashtra yang memperkenalkan buku itu kepada murid-muridnya.

Setelah mengemukakan cadangan serta skema perintis yang berjaya, Kementerian Negara India mengumumkan bahawa mereka akan memperkenalkan buku teks berkod QR di seluruh negeri untuk semua Kelas 1 hingga 12 pada tahun 2017.

Berikutan kejayaan tersebut, Kementerian Sumber Manusia (HRD) negara itu meminta National Council of Educational Research and Training (NCERT) mengkaji kesan Buku Teks Berkod QR dan bagaimana ia dapat ditingkatkan secara nasional. Pada tahun 2018 pula, Menteri HRD Prakash Javdekar mengumumkan bahawa semua buku teks NCERT akan menyertakan kod QR.

Di luar kelas pula, Ranjitsinh membantu anak muridnya menerapkan pembelajaran mereka untuk mengatasi masalah dunia nyata yang mereka hadapi. Dengan keadaan sekolahnya di negeri Maharashtra yang terdedah situasi kemarau, sekolahnya kini telah berjaya menangani masalah penggurunan, meningkatkan tanah hijau dari 25 peratus menjadi 33 peratus dalam beberapa tahun ini.

Secara keseluruhan, 250 hektar tanah di sekitar desanya diselamatkan daripada penggurunan, menjadikan sekolahnya menerima anugerah ‘Wipro Nature for Society’ pada tahun 2018.

Ranjitsinh juga bersemangat membina hubungan yang baik antara anak muda di negara-negara zon konflik melalui projeknya ‘Let’s Cross the Borders’ yang menghubungkan orang muda dari India dan Pakistan, Palestin dan Israel, Iraq dan Iran serta Amerika Syarikat dan Korea Utara.

Sepanjang program selama enam minggu itu, para pelajar digandingkan dengan teman mereka dari negara lain dan mereka perlu berinteraksi untuk menyiapkan tugasan persembahan serta mendengar ceramah daripada penceramah jemputan bersama untuk memahami persamaan mereka.

Mengikut laporan, setakat ini Ranjitsinh telah memulakannya dengan 19,000 pelajar luar biasa dari lapan negara ke dalam program ini. Seterusnya, dengan menggunakan platform Komuniti Pendidik Microsoft, Ranjitsinh menghabiskan hujung minggu dengan membawa anak muridnya dari sekolah di seluruh dunia dengan sumber kebolehannya yang ada melalui lawatan lapangan maya.

Beliau juga terkenal kerana telah menghasilkan eksperimen saintifik daripada makmal sains yang telah dibina di rumahnya. Angka rasmi daripada Microsoft menunjukkan bahawa Ranjitsinh telah mengajar 85,000 pelajar yang luar biasa dari lebih 1,400 bilik darjah di 83 negara melalui pelajaran maya ini.

Tetapi Ranjitsinh tidak berhenti di situ. Beliau bertekad untuk memastikan bahawa semua yang dipelajarinya disampaikan kepada guru-guru yang lain.

Semasa percutian musim panas, Ranjitsinh telah melatih secara bersemuka lebih daripada 16,000 guru dalam perkhidmatan di seluruh negeri Maharashtra tentang bagaimana mereka dapat meningkatkan pengajarannya dengan menggunakan teknologi.

Hasil daripada semua perjuangan Ranjitsinh itu, Ketua Pegawai Eksekutif Microsoft, Satya Nadella mengiktiraf Ranjitsinh sebagai salah satu daripada tiga kisah dari India dalam bukunya 2017, Hit Refresh.

Majlis ‘Global Teacher Prize 2020’ itu diadakan bagi memberi pengiktirafan khas untuk seorang guru dan seorang ‘pahlawan’ COVID-19 yang telah berusaha gigih memastikan anak-anak muridnya belajar semasa wabak COVID-19.

Anugerah Pahlawan COVID bernilai USD45,000 yang disokong oleh CVC Capital Partners, telah diberikan kepada guru Matematik dari United Kingdom, Jamie Frost yang dikenali sebagai ‘Dr Frost Maths’.

Pada majlis itu juga, Yayasan Varkey turut mengumumkan pelancaran Hadiah Pelajar Global baru bernilai USD50,000 yang akan dibuka permohonan dan pencalonannya pada tahun hadapan.

Hadiah Pelajar Global akan mewujudkan platform baru yang kuat untuk menyoroti usaha pelajar yang luar biasa di seluruh dunia hingga memberi kesan nyata kepada pembelajaran, kehidupan rakan sebaya dan masyarakat di luar.

Kongsi kemenangan dengan guru finalis lain

Dalam ucapan kemenangannya, Ranjitsinh membuat pengumuman luar biasa bahawa beliau akan berkongsi sebahagian wang hadiah yang dimenanginya dengan sembilan guru finalis lain, yang masing-masing akan menerima lebih USD55,000.

Ini adalah buat julung kalinya seorang guru yang murah hatinya ‘berkongsi’ kemenangan dengan guru-guru finalis yang lain dalam sejarah enam tahun Hadiah Guru Global dianjurkan.

“Saya rasa jika saya berkongsi hadiah wang ini dengan sembilan guru, ini bermakna saya dapat memperluas skop pekerjaan mereka. Tugasan luar biasa mereka masih bernilai.”

“Jika saya berkongsi hadiah wang dengan guru yang lain, mereka akan berpeluang untuk meneruskan pekerjaan mereka dan saya dapat berkomunikasi dan mereka,” ujarnya ketika wawancara bersama Stephen Fry yang mana tindakan guru ini dikagumi dan mendapat pujian masyarakat seantero dunia.

“Mendidik anak-anak kecil, terutama daripada latar belakang miskin dan memerlukan, mungkin merupakan kaedah terbaik untuk menolong mereka sebagai individu dan menyumbang secara berkesan untuk mewujudkan dunia yang lebih baik,” kata pemenang Hadiah Guru Global itu.

Sembilan lagi guru finalis lain ialah dari negara Amerika Syarikat, Britain, Vietnam, Nigeria, Afrika Selatan, Itali, Korea Selatan, Malaysia dan Brazil.

Peranan kita sebagai masyarakat yang bertamadun sewajarnya diteruskan iaitu mengiktiraf jasa dan pengorbanan guru kerana dengannya kita belajar sesuatu ilmu.

Tanpa guru, sunyilah dunia ini daripada manusia yang berpengetahuan. Melaluinya, kita kenal pelbagai perkara yang tiada setanding dengan tugasnya.

Wahai guru, didiklah anak bangsa dengan ikhlas sepenuh hatimu, menjadi manusia yang memanusiakan manusia. Tahniah untuk kalian yang berjuang untuk memandaikan anak bangsamu!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRN Melaka: Belajarlah dari Sabah

Dewangan Undangan Negeri (DUN) Melaka sah telah dibubarkan, maka Pilihan Raya Negeri (PRN) Melaka akan diadakan dalam tempoh 60 hari dari sekarang.

Ini berikutan hilangnya majoriti kerajaan Melaka apabila empat ADUN negeri itu telah hilang kepercayaan terhadap Ketua Menteri Melaka, Datuk Seri Sulaiman Md Ali.

Tidaklah saya ingin mempertikaikan keputusan tersebut kerana ia selari dengan Perkara 7(4) Perlembagaan Negeri Melaka.

Namun begitu, situasi ini pernah berlaku pada tahun lepas yang mana cadangan untuk membubarkan DUN Melaka telah ditolak Yang di-Pertua Negeri dan kerajaan Pakatan Harapan pun bertukar tangan kepada Perikatan Nasional tanpa pilihan raya.

Situasi kejatuhan sama, tapi keputusannya berbeza. Mungkinkah kerana aliran politik yang berbeza? Akal yang waras pastinya tertanya-tanya.

Jika diamati, situasi di Melaka kini juga hampir sama dengan situasi PRN di Sabah pada tahun lepas iaitu ketika keadaan pandemik Covid-19 hampir pulih.

Selepas sahaja selesai PRN Sabah selesai, kes-kes positif Covid-19 terus mencanak naik di seluruh negara apabila ahli-ahli politik selesai pulang ke negeri masing-masing.

Para petugas kesihatan pula terus terbeban dengan kemasukan bertubi-tubi ribuan pesakit Covid-19 ke hospital dan pusat kuarantin di seluruh negara. Bukan sahaja letih dan lelah, bahkan cuti barisan hadapan juga dibekukan.

Dengan adanya PRN Melaka, dibimbangi ia bakal melonjakkan semula kes-kes Covid-19. Kita tidak mahu mengulangi sejarah lonjakan seperti itu lagi di Melaka. Cukuplah PRN Sabah menjadi pengajaran buat kita.

Dalam situasi pemulihan Covid-19 kini, PRN Melaka menjadi batu uji kepada semua pihak agar benar-benar mematuhi prosedur operasi standard (SOP) yang telah ditetapkan.

Jika situasi ini tidak terkawal, baik di peringkat ahli politik mahupun rakyat, dibimbangi peristiwa tragis pasca-PRN Sabah akan berlaku lagi.

Lebih 2.2 juta sudah dijangkiti Covid-19, lebih 26,000 sudah meninggal dunia hingga kini.

Tugas berat menanti Suruhanjaya Pilihan Raya (SPR) dengan kerjasama Kementerian Kesihatan Malaysia (KKM) bagi memastikan PRN Melaka berjalan lancar tanpa pelanggaran peraturan dan SOP yang ketara oleh sesiapa sahaja.

Andainya masih berlaku lonjakan kes positif Covid-19 selepas ini, nampaknya kita masih belum belajar daripada PRN Sabah.


Darurat bukan jalan untuk selesaikan krisis semasa negara

Pertubuhan IKRAM Malaysia (IKRAM) memandang serius laporan yang menyatakan hasrat kerajaan untuk menguatkuasakan perintah darurat. Hasrat berkenaan akan merosakkan proses demokrasi, menjejaskan ekonomi negara, menakutkan pelabur asing dan menjejaskan kehidupan rakyat.

Ia telah meletakkan rakyat dalam kebingungan memikirkan kesan yang bakal diterima. Akibatnya, kehidupan rakyat yang sudah tersepit dijangka menjadi lebih teruk.

IKRAM menegaskan bahawa kemelut politik yang berlaku sudah keterlaluan dan berlarutan terlalu lama sehingga meninggalkan kesan negatif kepada ekonomi dan kehidupan rakyat. Ianya perlu dihentikan segera.

Kemelut politik ini perlu ditangani sebaiknya demi menjaga kepentingan negara dan rakyat. Untuk mengharungi cabaran besar yang sedang dihadapi, negara memerlukan pemimpin yang berwibawa yang boleh membawa kepada pembinaan kerajaan yang stabil dan bersifat lebih inklusif dengan melibatkan semua pemegang taruh utama dan tenaga pakar negara.

Pilihan untuk mewujudkan politik kerjasama (collaborative politics) perlu diberi pertimbangan serius oleh ahli-ahli politik sebagai jalan keluar dengan meletakkan kepentingan negara di kedudukan tertinggi, mengatasi kepentingan parti politik mahupun individu.

Politik kerjasama dilihat boleh mewujudkan kerajaan yang lebih stabil sehinggalah ke satu tempoh yang lebih sesuai untuk dilaksanakan Pilihan Raya Umum (PRU).

Belanjawan 2021 yang bakal dibentang di Dewan Rakyat pada awal November ini hendaklah dibahaskan oleh semua ahli parlimen sama ada daripada blok kerajaan atau blok pembangkang secara tuntas dan bukan dihalang dengan pelaksanaan perintah darurat.

Perbahasan belanjawan di parlimen adalah satu proses asas dalam mana-mana negara demokrasi. Perbahasan belanjawan amat penting untuk membolehkan proses semak dan imbang berlaku dan membuahkan hasil yang terbaik, khususnya dalam melalui fasa-fasa yang amat mencabar kesan daripada pandemik COVID-19.

Pandemik COVID-19 boleh ditangani dengan peruntukan undang-undang dan Prosedur Operasi Standard (SOP) sedia ada tanpa pengisytiharan darurat. Sokongan terhadap pihak barisan hadapan (frontliners) hendaklah dilipatgandakan, manakala bantuan kepada rakyat pula dipertingkatkan mengambil kira keperluan semasa.

IKRAM mengulangi pendirian bahawa pilihan raya mengejut (snap election) bukan jalan penyelesaian buat masa ini. Malahan, ia dijangka membawa lebih banyak kemudaratan akibat dari wabak COVID-19.

Dewan Undangan Negeri (DUN) Sarawak hanya akan tamat tempoh pada bulan Jun tahun depan. Fokus paling mendesak sekarang ialah untuk menangani wabak COVID-19 dengan seberapa segera, seperti yang telah dibuktikan sebelum ini.

Sementara itu, Suruhanjaya Pilihan Raya (SPR) hendaklah meletakkan keutamaan untuk mengenal pasti kaedah dan SOP yang sesuai dan selamat untuk dilaksanakan semasa pilihan raya, mengambil kira wabak COVID-19 dan pengalaman daripada Pilihan Raya Negeri (PRN) Sabah.

IKRAM percaya bahawa Seri Paduka Baginda Yang di-Pertuan Agong (YDPA) akan bertindak dengan penuh bijaksana selaras dengan peruntukan Perlembagaan Persekutuan.

IKRAM juga mengajak semua rakyat untuk terus bermunajat dan memanjatkan doa agar Malaysia dikurniakan kepimpinan yang berwibawa dan mampu membawa negara keluar daripada kemelut politik, pandemik COVID-19 dan kemelesetan ekonomi.

Dr Hj Mohd Parid Sheikh Ahmad
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sekolah tempat mendidik, elak pengaruh politik kepartian

Pertubuhan IKRAM Malaysia (IKRAM) memandang serius usaha menyebarkan komik ‘Inisiatif Jalur dan Jalan Meraih Manfaat Bersama’ (Komik BRI) yang mengandungi unsur propaganda politik kepartian di sekolah-sekolah seperti yang dilaporkan oleh media.

IKRAM berpandangan sekolah merupakan institusi yang mulia bagi mendidik anak-anak menjadi insan yang seimbang dan harmonis dari segi intelek, rohani, emosi dan jasmani sepertimana yang ditegaskan Falsafah Pendidikan Kebangsaan.

Komik tersebut yang mengandungi unsur propaganda politik kepartian adalah tidak sesuai untuk diedarkan di sekolah-sekolah.

Pengedarannya di sekolah-sekolah boleh menimbulkan keresahan kepada ibu bapa dan masyarakat, malahan berpotensi mencetuskan salah faham dan ketegangan.

Sebarang usaha untuk menyebarkan propaganda politik kepartian di sekolah adalah satu tindakan yang tidak wajar dan harus dibanteras.

IKRAM membantah apa jua tindakan oleh mana-mana pihak yang boleh menggugat keharmonian, muhibah dan perpaduan nasional.

Kementerian Pendidikan Malaysia telah mengeluarkan kenyataan tidak memberi kelulusan bagi pengedaran komik tersebut kepada institusi pendidikan termasuk sekolah.

IKRAM menyeru semua pihak agar bersatu hati, berkolaborasi dan meningkatkan kompetensi bagi mencapai Wawasan Kemakmuran Bersama.

Dr Hj Mohd Parid Sheikh AhmadPresidenPertubuhan IKRAM Malaysia


KAMI 2016: Dua peserta terbaik sesi fotografi

Cenderahati kepada staf ibu pejabat IKRAM dan aktivis mahasiswa IKRAM Subang Jaya ini telah disampaikan oleh Pengarah TV & Radio IKRAM, Hj Anuar Othman mewakili Pengerusi Jawatankuasa Penerangan dan Media IKRAM (IKRAMedia), Prof Dr Hj Arshad Ahmad.

Penyampaian cenderahati kepada Adibah dan Raimi

Kemenangan tersebut dinilai berdasarkan gambar yang dihasilkan memenuhi beberapa elemen fotografi seperti rule of third, garisan dan refleksi selain bijak dalam menggunakan elemen sedia ada di sekeliling dalam membantu memberi impak kepada gambar selain mempunyai nilai artistik.

Foto yang dihasilkan oleh dua peserta terbaik; foto kiri (Adibah) dan foto kanan (Raimi)

Memulakan tirai tahun ini, KAMI 2016 telah berlangsung di Dewan Utama Ibu Pejabat IKRAM anjuran IKRAMedia bagi menyediakan kefahaman asas dalam aspek pemberitaan, fotografi dan video dalam kalangan ahli dan aktivis media IKRAM.

Kira-kira 28 peserta dari seluruh negara menyertai kursus ini yang dimulai dengan sesi ‘Asas Penulisan Berita’ oleh Pengurus Jabatan IKRAMedia, A Ralim M Yassen pada sebelah paginya yang berkongsi asas dan teknik penulisan berita yang baik serta contoh kesalahan lazim bahasa dalam pemberitaan diikuti dengan latihan praktikal.

Perkongsian oleh A Ralim dan Amir Farid

Pada petangnya, kursus diteruskan dengan perkongsian ‘Asas Fotografi’ oleh Amir Farid Sabuddin, seorang arkitek di Jabatan Kerja Raya (JKR) Malaysia yang juga merupakan AJK IKRAMedia Pusat.

Peserta mempelajari beberapa teori dan elemen penting yang perlu digunakan agar dapat menghasilkan gambar yang memberi kesan dan nilai lagi berkualiti diikuti dengan latihan fotografi di lapangan dengan penilaian dua foto terbaik dalam kalangan peserta.

Perkongsian oleh Hj Abdul Halim dan para peserta kursus yang hadir

Slot akhir KAMI bertajuk ‘Asas Video’ disampaikan oleh Hj Abdul Halim Shuja Tiga yang berkongsi tentang peralatan video, teknik asas rakaman video yang berkesan dan kesalahan-kesalahan umum semasa rakaman.

Semoga dengan input kefahaman asas ini, ia dapat menggerakkan peranan media dalam menyebar luaskan lagi bahan dakwah yang bermutu dan memberi kesan positif kepada masyarakat, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Berkorban – Untuk Siapa?

Hampir dua minggu yang lalu, ketika menuju ke sebuah masjid di pinggir Cyberjaya untuk menunaikan solat sunat Aidiladha, pandangan saya tertarik kepada kumpulan-kumpulan pekerja asing yang berduyun-duyun bergegas berjalan kaki ke masjid tersebut.

Jarak yang bukan dekat mengingatkan saya akan suasana umat Islam menuju ke Masjidil Haram untuk menunaikan solat berjemaah saban waktu solat fardu. Mendamaikan.

Terlintas di fikiran saya ketika merenung akan kesungguhan mereka untuk menunaikan ibadah sunat tersebut. Dengan berpakaian ala kadar, hari raya diraikan dengan ibadat sunat yang dituntut itu.

Lebih jauh dari itu, terkenang juga akan keputusan mereka merantau demi mencari nafkah yang halal, sudah pasti kebanyakan daripada mereka mempunyai tanggungan keluarga, isteri dan anak-anak yang bergantung harap sepenuhnya kepada pendapatan mereka di sini.

Besar sungguh pengorbanan berjauhan daripada keluarga dan bekerja keras membina bangunan pencakar langit dan gah di Cyberjaya ini.

Berkorban waktu bersama keluarga, bertemu keluarga tercinta bukan sebulan sekali, setahun sekali barangkali belum tentu juga, bukan mudah melainkan dengan satu momentum yang kuat dalam diri.

Bulan Zulhijah ialah bulan korban bagi umat Islam, bulan yang signifikan dengan dua peristiwa besar umat Islam iaitu ibadah haji di Makkah dan ibadah korban sepanjang hari tasyrik dirayakan di merata dunia.

Ibadah korban disyariatkan sebagai tanda bersyukur terhadap Allah SWT atas segala nikmat-Nya dan menjadi salah satu ukuran takwa seorang hamba kepada yang Maha Esa.

“Sesungguhnya Allah hanya menerima (korban) daripada orang yang bertakwa.” (Surah al-Maidah, ayat 27)

“Daging unta dan darahnya itu sekali-kali tidak dapat mencapai (keredaan) Allah, tetapi ketakwaan daripada kamulah yang dapat mencapainya.” (Surah al-Hajj, ayat 37)

Selain memberi kegembiraan kepada golongan kurang berkemampuan, ibadat korban sebenarnya adalah manifestasi kepatuhan hamba kepada perintah Allah SWT kerana bukan semua bersedia untuk memberi atau berkongsi apa yang dimilikinya.

Berkorban seekor lembu mungkin mudah untuk yang berharta, tetapi keinginan untuk melakukan korban bukanlah dimiliki oleh semua. Hakikatnya, keinginan untuk beribadah ialah manifestasi ketakwaan kepada Allah Yang Maha Esa.

Apalagi jika ibadah korban tersebut dilakukan di kawasan komuniti yang tidak miskin, dapat makan daging lembu atau kambing mungkin perkara biasa sahaja. Oleh kerana itu, ibadah korban dikaitkan dengan peristiwa sejarah Nabi Ibrahim AS dan anaknya Ismail AS.

Nikmat makan daging haruslah dilihat lebih jauh dengan ufuk nilai yang ingin diterapkan melalui ibadah korban. Semangat ingin berkorban demi kecintaan dan kepatuhan sewajarnya dihayati oleh setiap Muslim dalam kehidupan mereka.

Jika kita lihat kepada tujuan pensyariatan hukum-hukum dalam Islam, kebaikan yang diperolehi daripada amal dan ibadah-ibadah yang dilakukan tidak lain dan tidak bukan, semuanya kembali kepada kemaslahatan orang yang melakukannya.

Ibadah solat dan puasa contohnya, disyariatkan sebagai cara seorang Muslim menjana takwa kepada Allah SWT.

Takwa yang menjadi kayu ukur keakraban dengan Allah SWT akan menentukan kejayaan dengan redha Allah SWT di dunia dan akhirat.

Ibadah solat dan puasa yang dilakukan, hakikatnya, kebaikan yang diperolehi tidak lain dan tidak bukan, demi mengukuhkan teras-teras agama seseorang Muslim jua.

Begitulah keindahan syariat Islam, yang datang dengan tujuan memberikan kebaikan kepada sekalian alam.

Lihat sahaja hukum-hukum berkaitan perkahwinan, segalanya diaturkan demi menyusun supaya kelangsungan zuriat manusia berlaku dalam keadaan yang sejahtera dan penuh dengan rahmat dan kasih sayang.

Hukum-hukum diatur sesuai dengan keinginan semula jadi manusia untuk mempunyai pasangan dan melahirkan zuriat keturunan.

Namun, hukum-hukum yang teratur bukanlah bertujuan mengekang mahupun mengongkong, kerana ruang kemanusiaan terbentang luas dalam hal ehwal pengurusan rumah tangga.

Justeru, suami mahupun isteri sangat digalakkan untuk mewujudkan sakinah, mawaddah dan rahmah yang akan melatari apa jua ujian rumah tangga yang mungkin mendatang.

Memahami syariat dengan melihat kepada tujuan ia diturunkan akan membuatkan Muslim tidak cukup zikir untuk bersyukur, tidak cukup keringat untuk beribadah membalas kebaikan yang disediakan oleh Allah melalui pensyariatan hukum-hukumnya.

Apa pun, dalam menjadikan syariat sebagai panduan hidup, peranan akal sebagai nakhoda sangatlah penting untuk diingat.

Jika kita perhatikan, Allah SWT menjadikan kemampuan akal untuk memahami hukum sebagai syarat utama sebelum seseorang mukallaf dituntut untuk melakukan kewajipan agama.

Justeru, ulama meletakkan had umur baligh sebagai kayu ukur kepada kemampuan akal tersebut. Senada dengan itu, kewajipan agama diangkat daripada mereka yang belum mempunyai kesempurnaan akal seperti kanak-kanak atau mereka yang tidak memiliki kewarasan akal langsung seperti orang gila.

Apa yang dapat difahami daripada mesej syarak dalam pensyariatan hukum-hukumnya, gunalah akal untuk memahami agama. Buktinya, para ulama telah memerah akal dan usaha ijtihad demi menghuraikan hukum-hukum kepada kita.

Jika dalam hal agama pun Allah Taala menggalakkan Muslim untuk berfikir dan menggunakan kecerdasan akal fikiran, apatah lagi dalam tindak tanduk kehidupan seharian yang melibatkan hubungan manusia sesama manusia. Islam adalah agama yang mengangkat setinggi-tingginya kemampuan akal untuk berfikir dan bertindak.

Selaras dengan ayat al-Quran pertama yang diturunkan dengan seruan untuk membaca, maka penjagaan kesejahteraan akal juga menjadi antara tujuan utama syariat diturunkan. Justeru, penggunaan akal yang dipandu syarak adalah cara terbaik untuk manusia menjalani kehidupan mereka.

Akhir-akhir ini, kuasa viral dalam masyarakat tidak dapat dinafikan lagi. Kuasa viral ini digunakan untuk mencari pengaruh dan ada juga yang mengambil kesempatan untuk menjual produk.

Maka tidak pelik, jika ada yang sanggup mencari jalan untuk menjadi bahan viral hingga keluar daripada batas kewarasan akal. Maka berlakulah pelanggaran adat dan susila, apalagi batas agama, semuanya dilanggar demi mengejar tumpuan dan julangan manusia.

Allah SWT telah berfirman yang bermaksud:

“Kami telah muliakan anak Adam.” (Surah al-Israa’, ayat 70)

Ayat ini dengan jelas menerangkan tentang kemuliaan manusia. Kemuliaan manusia ialah pada penggunaan kewarasan akal dalam menjalani kehidupan. Kewarasan akal akan menjadi benteng kepada kelakuan dan tindakan yang menyalahi norma kehidupan.

Kewarasan akal yang dipandu syariat akan melahirkan rasa hormat kepada kepentingan orang lain, sensitif kepada batas-batas agama dan adab.

Hakikatnya akal dan syariat saling melengkapi. Akal tanpa syariat adalah kesesatan, syariat tanpa akal pula adalah kezaliman. Menjalani kehidupan tanpa kewarasan akal pula ialah kejahilan.

Lalu, sekiranya ditanya, kita berkorban untuk siapa? Pejam mata, tanyalah minda.

Dr Hamidah Mat
Timbalan Dekan Fakulti Sains Sosial dan Kemanusiaan, Open University Malaysia (OUM),
Penasihat ILMAN

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tahap Korupsi Anggota Penguat Kuasa Semakin Kronik

SERI KEMBANGAN – Timbalan Ketua Pesuruhajaya (Operasi) SPRM, Ahmad Khusairi Yahaya berkata, tahap korupsi membabitkan anggota penguat kuasa sebagai barisan hadapan keselamatan negara semakin kronik dan membimbangkan.

“Situasi kebanjiran pendatang asing tanpa izin, pekerja dan pelajar asing di negara ini dilihat sebagai peluang besar kepada segelintir penguat kuasa yang tidak berintegriti untuk mengambil kesempatan mengambil rasuah,” kata Ahmad Khusairi.

Katanya, tidak kira sama ada pendatang asing berkenaan mempunyai permit kerja, visa pelajar apatah lagi ‘kosong’ tanpa permit dan berstatus pendatang tanpa izin, kumpulan ini sering menjadi sasaran kepada penguat kuasa.

“Inilah hakikat yang berlaku dan mendatangkan imej yang amat buruk kepada Malaysia. Tahap korupsi anggota penguat kuasa selaku barisan hadapan keselamatan negara dilihat semakin kronik dan membimbangkan.”

Menurut Ahmad Khusairi, slogan ‘Malaysia Boleh’ sering dijadikan sindiran sinis yang membawa pengertian cukup memedihkan yang mana semua perkara boleh diselesaikan dengan membayar rasuah.

“Maka, tidak hairan Malaysia menjadi antara tumpuan pekerja asing mendapatkan pekerjaan, pusat transit dadah di rantau Asia Tenggara, pusat penipuan dan pelaburan palsu antarabangsa, judi dalam talian, Macau Scam, pelacuran antarabangsa dan sebagainya.”

Ahmad Khusairi berkata, komen mengenai gejala rasuah dalam kalangan anggota penguat kuasa yang biasa didengar “ia adalah kejadian terpencil” sudah tidak mampu dijadikan alasan menidakkan realiti bagaimana rakusnya anggota penguat kuasa dalam perkara ini.

“Rasuah berlaku dalam setiap inci kehidupan seorang pendatang asing ke negara ini termasuk berkaitan proses permohonan kuota pekerja asing oleh syarikat-syarikat.”

“Bagi memperolehi kuota ini, syarikat-syarikat terpaksa membayar rasuah untuk memastikan kelulusan kuota dari segi jumlah pekerja asing yang dibawa masuk,” katanya.

Menurutnya lagi, kegiatan merasuah penguat kuasa juga berlaku di pintu-pintu masuk negara untuk mempercepatkan proses keluar dan masuk bagi pendatang asing yang tinggal melebihi tempoh, terlibat dengan jenayah, disenarai hitam, tidak memenuhi syarat-syarat kemasukan dan sebagainya.

“Gejala rasuah juga berlaku dalam kegiatan penyalahgunaan visa-visa pelajar asing bagi tujuan bekerja, berniaga dan terlibat dalam kegiatan tidak bermoral serta melindungi kegiatan pelacuran, rumah urut, perjudian, Macau Scam yang kebanyakan pekerjanya terdiri daripada warga asing,” ujarnya dengan mengatakan ini adalah sebahagian daripada kesalahan-kesalahan yang berlaku melibatkan pendatang asing di negara ini.

Ahmad Khusairi berkata, secara tidak langsung, ia juga mewujudkan ruang dan peluang kepada anggota-anggota penguat kuasa untuk mengutip rasuah secara kecil-kecilan, bulanan mahupun bersindiket.

“Justeru isu kebanjiran pendatang asing di negara ini tidak boleh dilihat sebagai perkara remeh memandangkan kesannya yang amat buruk kerana ia melibatkan masalah sosial, jenayah, kesihatan dan keselamatan negara.”

Tegasnya lagi, pendedahan SPRM menerusi Op Tropicana, Op Bolos KLIA 1 & 2, Op Lancar dan beberapa siri operasi lain membuktikan isu ini serius dan memerlukan tindakan tegas agensi-agensi penguatkuasaan yang bertanggungjawab.


Ke Arah Menu Rahmah Yang Lestari

Rakyat menyambut baik inisiatif kerajaan memperkenalkan inisiatif Payung Rahmah bagi meringankan beban rakyat yang mensasarkan golongan B40, mahasiswa dan miskin tegar.

Suatu kelegaan buat mereka yang menantikan usaha sebegini kerana ternyata ia dapat mengurangkan tekanan kos sara hidup. Semenjak pandemik Covid-19 berlalu, rakyat sangat terkesan dengan harga barang dan perkhidmatan yang mengalami kenaikan secara mendadak.

Inisiatif Payung Rahmah ini merangkumi Menu Rahmah, Pakej Rahmah, Kafe Rahmah, Jualan Rahmah dan Bakul Rahmah.

Menu Rahmah yang telah dilancarkan baru-baru ini mendapat sambutan hangat dalam kalangan rakyat.

Dilaporkan bahawa hidangan Menu Rahmah yang dijual pada harga kurang daripada RM5 habis dalam tempoh dua jam semenjak diperkenalkan pada setiap hari di sebuah pasar raya di Johor Bahru.

Selain harga berpatutan, pelanggan berpuas hati terhadap kualiti makanan dan kepelbagaian aneka juadah yang disediakan.

Para mahasiswa yang turut menjadi pelanggan menyokong agar hidangan Menu Rahmah diperluaskan di kafeteria institusi pengajian tinggi bagi meringankan beban mahasiswa yang mengikat perut disebabkan kesempitan kewangan.

Inisiatif para pengusaha makanan dan minuman yang memasukkan Menu Rahmah sebagai salah satu hidangan dalam menu adalah tindakan yang terpuji dan wajar diteruskan.

Ternyata langkah ini menunjukkan rakyat Malaysia adalah masyarakat yang penyayang dan mementingkan keharmonian apabila bersama memikul tanggungjawab untuk saling menguatkan antara satu sama lain.

Namun begitu, sebahagian rakyat masih perlu menempuh perjalanan yang agak jauh untuk mendapatkan Menu Rahmah.

Bahkan, banyak juga penempatan B40 masih tiada capaian kepada menu ini. Bilangan pengusaha yang menawarkan Menu Rahmah nampaknya masih belum cukup bagi memenuhi permintaan rakyat.

Bagi mengekalkan kelestarian projek rakyat ini dan menjadikannya konsep yang dapat menarik lagi ramai para pemegang taruh untuk terlibat sama, ia memerlukan perencanaan yang teliti, pengurusan yang berkesan dan penambahbaikan berterusan melalui pemantauan dari masa ke masa.

Beberapa kaedah bagi mencapai kelestarian program ini wajar dipertimbangkan supaya ia menguntungkan semua pihak, terutamanya pengusaha makanan dan pelanggan.

Salah satu faktor terpenting bagi memastikan kelestarian suatu program adalah melalui perancangan dan belanjawan yang turut mempertimbangkan sumber kewangan, tenaga dan teknikal dan segala faktor terpenting bagi pembangunan pelan rancangan yang komprehensif.

Kegagalan untuk merancang tanpa dana kewangan yang mencukupi akan menyebabkan mana-mana program yang berimpak tinggi terpaksa dihentikan.

Kenaikan harga bahan mentah asas terutamanya barang import akan memberikan kesan kepada pengusaha makanan, seterusnya ia akan menjadi faktor yang akan membebankan peniaga untuk mengekalkan harga Menu Rahmah.

Memperkenalkan pakej skim seperti pemberian insentif, pemotongan cukai, subsidi atau akses langsung membeli kepada pemborong dapat menarik lebih ramai lagi pengusaha makanan dan minuman terlibat dalam inisiatif Menu Rahmah.

Memantau, menilai kemajuan dan mutu projek secara berkala adalah aspek penting bagi mengenal pasti sebarang isu awal.

Ini membolehkan tindakan awal diambil bagi membendung sebarang isu yang berbangkit menjadi serius. Langkah tersebut penting dalam menilai impak projek atau melakukan ‘rejuvenasi’ bagi memastikan ia kekal relevan dan berkesan.

Persefahaman dan penglibatan daripada pihak berkepentingan seperti pemegang taruh, komuniti tempatan, badan bukan kerajaan atau organisasi swasta ketika proses perancangan dan pelaksanaan adalah elemen signifikan bagi memastikan projek berterusan dengan lancar dalam jangka panjang.

Maklum balas dan kerjasama pihak berkepentingan menjadi suara penting mewakili rakyat terbanyak agar apa-apa inisiatif kerajaan dapat ditambah baik pada masa akan datang.

Penggunaan teknologi berpotensi untuk mengubah cara sesuatu projek dikendalikan dalam skop yang menjadikannya lebih efisien, telus dan infomatif.

Kerajaan boleh menggunakan kekuatan teknologi untuk meningkatkan pengurusan projek seperti membangunkan aplikasi yang menyenaraikan lokasi Menu Rahmah dan menu apa yang disediakan supaya pengguna boleh membuat pilihan.

Bersikap terbuka untuk melakukan perubahan serta menyesuaikan perancangan dan pelaksanaan Menu Rahmah mengikut keperluan boleh membantu sesuatu projek kekal relevan dan mampan dari masa ke masa.

Sikap jumud dan pendekatan konservatif, sama ada di pihak kerajaan atau pengusaha makanan boleh menghalang sebarang inovasi dan penambahbaikan dalam program ini untuk bertahan lama.

Oleh itu, pelaksanaan inisiatif seperti Menu Rahmah sangat dialu-alukan dan diharapkan agar ia dapat dikekalkan dan diteruskan dalam jangka masa panjang demi tujuan yang murni untuk meringankan beban rakyat.

Mewujudkan Menu Rahmah telah memberikan ‘rahmah’ (kebaikan dan manfaat) kepada masyarakat. Mengekalkan inisiatif ini memerlukan komitmen dan iltizam yang berterusan daripada kerajaan dan semua pihak yang berkepentingan.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…